KPM perinci punca guru bersara awal

BANGI, 25 April- Kementerian Pendidikan (KPM) sedang memperincikan punca yang menyebabkan guru bersara lebih awal termasuk mencari pendekatan sesuai untuk menanganinya.Menteri Kanan Pendidikan Datuk Dr Radzi Jidin berkata, data kementerian menunjukkan pola persaraan awal itu adalah sama antara 2017 hingga kini."Terdapat kohort umur yang kita telah lihat dan perincikan, saya akan cari apakah pendekatan yang sesuai dalam konteks guru yang bersara awal.Data yang kami ada, bermula tahun 2017 sama sehingga 2022 cuma data yang sebelum itu agak terhad sedikit, sebab itu kita masih buat perincian," katanya dalam sidang media selepas Majlis Pelancaran Gegar-18 (Generasi Penamat Anti Merokok) di sini.

(Datuk Dr Radzi dalam sidang media selepas melancarkan Gegar-18 di SMK Bandar Seri Putra)

Sementara itu beliau menegaskan, pihaknya akan meneliti tindakan yang akan diambil terhadap guru yang membuat siaran langsung di media sosial ketika mengajar di sekolah.Pelbagai perkara akan diperhalusi sebelum pemakluman dibuat kepada guru dalam masa terdekat.


Pesta pelita raya Felda Lok Heng Timur, gamit memori Syawal

KOTA TINGGI, 25 April- Felda Lok Heng Timur, di Kota Tinggi, Johor, bermandi cahaya apabila 25,000pelita raya menghiasi setiap jalan di tanah rancangan itu. Kemeriahan ditambah lagi dengan limpahan lampu LED yang dihias cantik di halaman rumah- rumah peneroka.Pengurus Felda Lok Heng Timur, Aswat Othman berkata, tahun ini merupakan kali kedua pertandingan pelita raya dianjurkan pihak pentadbiran Felda Lok Heng Timur dan sambutan diterima amat menggalakkan. "Tahun ini kita ada peningkatan dimana tahun lepas kita ada 23,000 unit pelita, tapi tahun ini dapat tambahan 25,000 dan ia adalah hasil inisiatif penduduk sendiri," katanya.

(Pengurus Felda Lok Heng Timur, Aswat Othman)

Sementara itu, Exco Pendidikan, Penerangan dan Komunikasi, yang juga Ahli Dewan Undangan Negeri (ADUN) Johor Lama, Norlizah Noh memuji, semangat perpaduan dan kerjasama peneroka, belia dan generasi felda yang komited mengembalikan memori Syawal.  " Ia bukan sahaja program suka -suka tapi dalam pada itu ia dapat menyemai satu sikap bergotong royong menyatupadukan penduduk di Felda Lok Heng Timur ini. Saya rasa program ini sangat baik saya harap pengurusan dapat teruskan tahun ke tahun tak berhenti di sini sahaja," ujar Norlizah.

(Exco Pendidikan, Penerangan dan Komunikasi, yang juga Ahli Dewan Undangan Negeri (ADUN) Johor Lama, Norlizah Noh)

Pemenang pertandingan pelita raya akan menerima wang tunai RM1,000 yang akan diumumkan pada malam 1 Syawal nanti.


Lebih 1.4 juta kenderaan dijangka masuk Kedah pada Aidilfiri

ALOR SETAR, 25 April - Polis menjangkakan lebih 1.4 juta kenderaan akan memasuki negeri Kedah untuk menyambut perayaan Aidilfitri.Justeru itu, pengguna jalan raya disaran tidak menularkan gambar atau video sebarangan mengenai situasi semasa trafik di media sosial.Ketua Jabatan Siasatan dan Penguatkuasaan Trafik (JSPT) Kedah, Superintendan Mohd Mahiri Hussain berkata sebaliknya orang ramai boleh terus menyalurkan maklumat tersebut kepada pihak polis.Katanya, gambar atau video yang ditularkan dikhuatiri menimbulkan ketakutan kepada masyarakat.

(Ketua JSPT Kedah, Superintendan Mohd Mahiri Hussain)

Jika berlaku kesesakan lalulintas, kemalangan atau memerlukan bantuan boleh menghubungi bilik Gerakan Ibu Pejabat Polis kontinjen setiap negeri atau daerah yang beroperasi 24 jam sepanjang Ops Selamat. "Pastikan perkara tersebut benar. Jika tidak betul, dahulu viral, jangan viral, bahaya. Kadangkala ia boleh menakutkan orang lain", katanya semasa sidang media majlis pelancaran Kempen Keselamatan Jalan raya dan Ops Bersepadu Sempena Sambutan Hari Raya Aidilfitri Peringkat Negeri Kedah 2022 di sini.Lebih 400 anggota bahagian Trafik akan bertugas di negeri Kedah menerusi Op Selamat 18 sempena Aidilfitri yang bermula pada 29 April hingga 8 Mei ini.


Aidilfitri: Cuti 431 pegawai, anggota polis trafik Pahang dibekukan

PEKAN, 24 April- Polis trafik Pahang akan memberi tumpuan kepada dua laluan utama yang kerap berlaku kemalangan dan kesesakan ketika musim cuti Aidilfitri ini.  Berikutan itu, kesemua 431 anggota dan pegawainya dibekukan cuti bagi memastikan kelancaran trafik di laluan-laluan utama bermula Jumaat ini. Ketua Jabatan Siasatan dan Penguatkuasaan Trafik Negeri, Superintendan Kamarulzaman Jusoh @ Mohamad Daud berkata, anggotanya akan beri lebih tumpuan dengan melakukan rondaan untuk mengurangkan kemungkinan berlaku kesesakan trafik di laluan-laluan utama tersebut.  "Untuk sekatan mungkin kita tak buat banyak cuma kita lebih kepada rondaan untuk memastikan kurangnya berlaku kemalangan terutama di laluan laluan 'hotspot' kita yang kita jangkakan ataupun berdasarkan statistik yang lepas kawasan kerap kemalangan kita akan letakkan rondaan. Kemudian di kawasan yang kerap berlaku kesesakan terutama di Bentong laluan Raub..kita letakkan rondaan bermotosikal bagi memastikan kesesakan tu dapat diatasi dengan kadar segera," katanya. Kamarulzaman berkata demikian pada Majlis pelancaran Pra Op Selamat 2022 Kontinjen Pahang di Jambatan Sultan Abu Bakar menghala ke bandar Pekan, Pahang.

(Kamarulzaman (kanan) memasang pelekat kempen Op Selamat kepada kereta pengguna jalan raya semasa melancarkan Pra Op Selamat tahun 2022 Kontinjen Pahang di Jambatan Sultan Abu Bakar.

Beliau berkata, polis juga bertanggungjawab menguraikan kesesakan trafik yang berlaku di laluan di daerah Bentong, Raub, Lipis menghala ke Kelantan manakala dari Johor Bahru ke Pahang melalui Rompin, Muadzam Shah dan Keratong."Dalam tempoh itu, walaupun kita berfungsi sebagai penyurai kesesakan tetapi jika terdapat mereka yang melakukan kesalahan seperti memotong garisan kecemasan, memotong lorong secara berbahaya, melanggar lampu isyarat atau tidak mematuhi syarat lalu lintas, kita akan ambil tindakan tegas bagi memastikan kelancaran Op Selamat dan keselamatan pengguna jalan raya lain," ujarnya.Mengulas lanjut mengenai Pra Op Selamat yang dilancarkan, Kamarulzaman berkata, kempen itu diadakan bagi memberi advokasi kepada pemandu kenderaan supaya memandu secara berhemah dan lebih bertimbang rasa.


JaPen  tubuh 120 Komuniti Keluarga Malaysia di Pulau Pinang

KEPALA BATAS, 24 April- Sebanyak 120 Komuniti Keluarga Malaysia telah ditubuhkan Jabatan Penerangan (JaPen) Pulau Pinang.  Ia bertindak sebagai platform penyampaian maklumat kerajaan yang lebih efisien dan mudah difahami. Pengarah Penerangan Negeri Pulau Pinang, Dr Haniff Hassan berkata Komuniti Keluarga Malaysia juga berperanan sebagai rakan strategik JaPen dalam memasarkan maklumat serta dasar kerajaan kepada semua lapisan masyarakat.  "Duta komuniti ni sebenarnya satu usaha kerajaan untuk memberi peranan menimbulkan rasa kesedaran, keyakinan dalam kalangan rakyat supaya apa-apa sahaja yang dibuat sewaktu pandemik ini, mematuhi SOP, membuat ujian sebelum pergi majlis-majlis, diikuti oleh warganegara Malaysia ," katanya. Beliau ditemui pada Majlis Jalinan Kasih Ramadan Komuniti Keluarga Malaysia di Kepala Batas .Majlis itu dirasmikan oleh Menteri Perumahan Dan Kerajaan Tempatan, Datuk Seri Reezal Merican Naina Merican yang juga Ahli Parlimen Kepala Batas.Terdahulu, pihak JaPen membawa anak-anak yatim dan golongan asnaf membeli baju raya sempena sambutan Aidilfitri tidak lama lagi.

(Menteri Perumahan Dan Kerajaan Tempatan, Datuk Seri Reezal Merican Naina Merican (berbaju biru) yang juga Ahli Parlimen Kepala Batas menyampaikan sumbangan pada Majlis Jalinan Kasih Ramadan Komuniti Keluarga Malaysia di Kepala Batas)


buka sempadan beri impak positif kepada sektor pendidikan di Johor

KULAI, 24 April - Pembukaan sempadan negara sejak 1 April lalu, memberi impak positif kepada sektor pendidikan di Johor. Ini kerana lagi negeri itu mempunyai banyak sekolah dan institusi pengajian tinggi antarabangsa.  Exco Pendidikan, Penerangan, dan Komunikasi Negeri, Norlizah Noh berkata kerancakkan sektor pendidikan negeri tersebut turut didorong fasa peralihan ke endemik ketika ini.

(Exco Pendidikan, Penerangan dan Komunikasi Negeri, Norlizah Noh / FOTO Twitter)

"Untuk membuka sempadan, jadi semua pihak dapat manfaat daripada pembukaan sempadan ini, setelah yang kita maklum. Setelah dua tahun, sebarang ekonomi, sebarang kegiatan untuk rancakkan ekonomi tidak ada".Di Iskandar Malaysia sahaja terdapat 17 sekolah serta 15 universiti dan kolej antarabangsa.  Beliau berkata demikian selepas menyempurnakan Majlis Sumbangan Zakat Pelajar, Penyampaian Watikah MPP, dan penyampaian Bubur Lambuk di Kolej Yayasan Pelajaran Johor (KYPJ) Kulai.  Pada majlis sama, Bank Islam Malaysia Berhad turut menyampaikan sumbangan bernilai RM10,000 kepada KYPJ, bagi tujuan kelangsungan pembelajaran pelajar di kolej tersebut.


Pindaan Akta FAMA pasa sesi parlimen Julai

KUCHING, 24 April - Pindaan kepada Akta Lembaga Pemasaran Pertanian Persekutuan (FAMA) 1965 akan dibawa ke sesi Parlimen pada Julai depan bagi membolehkan FAMA mengurus pemasaran komoditi ternakan tertentu.Menteri Pertanian dan Industri Makanan (MAFI) Datuk Seri Dr Ronald Kiandee berkata melalui pindaan akta itu, FAMA akan memainkan peranan dalam pengedaran komoditi ternakan serta menstabilkan rantaian bekalan.“Pada masa ini tiada agensi khusus yang berfungsi dalam menjalankan aktiviti pemasaran ternakan,” katanya pada sidang media selepas merasmikan program Semarak Syawal peringkat kebangsaan di Medan Niaga Satok di sini, hari ini.Beliau berkata dengan pindaan itu FAMA juga akan berperanan dalam memastikan bekalan makanan serta rantaian bekalan di pasaran tidak terganggu.

(Datuk Seri Dr Ronald Kiandee menghadiri  program Semarak Syawal di Kuching, Sarawak/FOTO Facebook Ronald Kiandee)

FAMA merupakan agensi dibawah MAFI yang diberi kuasa di bawah Akta Lembaga Pemasaran Pertanian Persekutuan 1965 (Akta 141) bagi menyelia, menyelaras, mengawal selia dan memajukan pemasaran keluaran pertanian Malaysia kecuali bagi produk nanas, getah, kelapa sawit, padi, beras, tembakau dan koko.Sementara itu Ketua Pengarah FAMA Datuk Zainal Abidin Yang Razalli berkata program Semarak Syawal diadakan serentak di seluruh pasar-pasar tani di Malaysia mulai hari ini sehingga 2 Mei.“Tahun ini usahawan di bawah FAMA seperti Agrobazaar, kedai rakyat dan sebagainya juga turut serta dalam program ini bagi memberikan peluang kepada pengguna mendapatkan bekalan sepanjang Aidilfitri,” katanya.MAFI dalam kenyataannya memaklumkan sejumlah 15,391 usahawan dengan 797 outlet yang disediakan akan mendapat manfaat melalui program Semarak Syawal itu dengan sasaran nilai jualan berjumlah RM25 juta. - BERNAMA


30 kes kesalahan kepenggunaan direkodkan - KPDNHEP Melaka

AYER KEROH, 24 April - Sebanyak 30 kes berkaitan kesalahan kepenggunaan dikesan sepanjang tempoh bulan Ramadan di Melaka.Exco Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem memberitahu, daripada jumlah itu, 16 kes direkodkan di bawah Akta Kawalan Harga dan Antipencatutan 2011 dengan kebanyakan kerana tidak mempamerkan tanda harga.Selain itu, tujuh kes dilapor melibatkan kesalahan di bawah Akta Perlindungan Pengguna 1999, tiga kes Akta Timbang dan Sukat 1972, Akta Hak Cipta 1987, dua kes dan masing-masing, satu kes bagi Akta Kawalan Bekalan 1961 dan Akta Perihal Dagangan 2011.

(Ngwe Hee Sem meninjau program Jualan Keluarga Malaysia di Ayer Keroh / FOTO Bernama)

Sepanjang operasi yang dilaksanakan bermula 3 hingga 22 April lalu, sebanyak 20,507 premis perniagaan termasuk pasar dan bazar Ramadan di seluruh negeri telah diperiksa.Sebanyak RM3,500 kompaun telah dikeluarkan dengan pelbagai barangan turut disita dengan jumlah keseluruhan rampasan bernilai RM18,753.20.Beliau berkata demikian selepas meninjau pelaksanaan Jualan Keluarga Malaysia di Mydin Ayer Keroh.


Hari Buku Sedunia: Orang ramai masih gemar membaca

KUALA LUMPUR, 23 April - Kajian World Culture Score Index 2021 mendedahkan, purata rakyat Malaysia membaca tidak lebih tiga jam seminggu.Adakah kita benar culas membaca atau revolusi medium bacaan merubah tabiat membaca?Ternyata orang ramai masih lagi suka membaca ketika tinjauan RTM di sekitar ibu kota.Rata-rata yang ditemui berkata suka membaca buku berkaitan tentang sukan, buku sejarah, astronomi dan dokumentari.Malah ada yang lebih suka memilih membaca buku secara fizikal berbanding membaca secara dalam talian.Menurut Pengarah Jabatan Dewan Bahasa dan Pustaka, Razali Che Mat berkata, perubahan teknologi juga faktor menambah minat kanak-kanak untuk membaca."Dahulu kita gunakan buku berbentuk kertas cetak tetapi kini telah berubah seperti teknologi dengan adanya aplikasi mengimbas kod QR, kalau dulu kanak-kanak dapat melukis lukisan yang boleh disentuh dan dilihat, sekarang lukisan sudah boleh bergerak dan bersuara, jadi semua itu menjadi faktor minat kanak-kanak untuk membaca," katanya kepada RTM, sempena Hari Buku Sedunia hari ini, di sini.Penulis, Azimin Daud berpendapat platform media sosial lebih bersifat terkini menjadi pilih penulis buku."Segala aliran ini berlaku kepada para penulis yang memerlukan mereka mengubah kandungan daripada majalah kepada sebuah buku."Sebagai contoh melalui media sosial seperti membuat hantaran di Facebook, Instagram, dan Tiktok. Ayat-ayat yang dihantar dan disunting melalui media sosial akan dibaca oleh pengikut mereka, apabila hantaran menerima tanda suka (like) yang banyak, ini membuktikan bahawa ramai yang membaca kandungan mereka," katanya.

Pada 2014, Perpustakaan Negara Malaysia melaporkan, rakyat Malaysia hanya membaca 15 naskah buku setahun.Hakikatnya, membaca masih diminati, namun kemajuan teknologi menyebabkan medium berubah dan e-buku alternatif baharu.Ini diakui Jabatan Penerbitan DBP.Buktinya, kajian Picodi.com mendapati, Malaysia di kedudukan keenam paling aktif membaca e-buku daripada 41 negara di seluruh dunia.Laporan khas disediakan oleh wartawan Noredayu Dahlan.


80% pengemis di Kelantan adalah penerima bantuan JKM

KOTA BHARU, 23 April-  Hampir 80% pengemis dan peminta sedekah yang ditahan di Kelantan adalah penerima bantuan bulanan daripada Jabatan Kebajikan Masyarakat (JKM).Penolong Pengarah Kanan Bahagian Penguatkuasaan JKM Negeri, Mohamad Md Nor berkata, rata-rata mereka menjadikan lokasi tumpuan awam untuk melakukan kegiatan itu seperti sekitar hadapan bank, perkarangan Masjid Muhammmadi, Pasar Siti Khadijah dan Laman Hijau.Katanya, antara alasan yang diberikan oleh mereka adalah disebabkan ingin mendapat wang tambahan selain untuk menampung kos rawatan disebabkan faktor kesihatan.“Pihak kami ingin mengingatkan kepada orang ramai agar tidak tertipu dan berhati-hati ketika bersedekah dan menderma memandangkan hampir 80% mereka yang ditahan adalah penerima bantuan bulanan JKM.JKM turut melancarkan Kempen Bijak Membantu Elak Tertipu untuk menimbulkan kesedaran kepada orang ramai untuk memberi bantuan sewajarnya kepada pengemis dan peminta sedekah kerana kita mendapati terdapat segelintir daripada mereka mempunyai wang simpanan sehingga mencecah RM20,000,” katanya.Beliau berkata demikian kepada pemberita di Pejabat JKM negeri selepas menyertai Operasi Bersepadu Pengemis JKM bersama beberapa agensi termasuk Jabatan Imigresen dan Majlis Perbandaran Kota Bharu (MPKB) dengan kekuatan anggota seramai 32 orang, hari ini.Mengulas lanjut mengenai operasi itu, Mohamad berkata pihaknya telah menahan seramai 10 pengemis dan peminta sedekah membabitkan sembilan warganegara dan seorang rakyat Thailand yang berumur antara 50 hingga 77 tahun.

Katanya, menerusi operasi yang diadakan sejak pukul 9.30 pagi hingga 2.00 petang itu, dua daripada pengemis yang ditahan dikenal pasti menggunakan dokumen palsu daripada Majlis Agama Islam dan Adat Istiadat Melayu Kelantan (MAIK) untuk memohon sumbangan bagi surau dan masjid di negeri ini.“Kami akan melakukan dokumentasi terhadap kesemua warga tempatan yang ditahan sama ada mereka akan dihantar ke rumah orang tua atau diberikan amaran keras termasuk dengan menandatangani Surat Aku Janji manakala bagi warga Thailand yang ditahan akan diserahkan kepada pihak Imigresen.Kita juga tidak menolak kemungkinan bilangan pengemis dan peminta sedekah ini akan bertambah terutamanya apabila memasuki tempoh seminggu sebelum menjelang Hari Raya Aidilfitri kerana lebih ramai yang akan memberi derma sambil bersedekah,” katanya.


Polis Melaka teruskan Ops Selamat 18

SEMABOK, 24 April - Polis Melaka meneruskan program Ops Selamat 18 sempena Perayaan Aidilfitri tahun ini bagi mengurangkan kadar kemalangan jalan raya di negeri itu.

Ketua Jabatan Siasatan dan Penguatkuasaan Trafik (JSPT) negeri, Superintendan Amran @ Mohamad Zaki Omar berkata, ini berikutan kadar kemalangan maut di Melaka dilihat membimbangkan dalam tempoh 3 bulan pertama tahun ini.Jelasnya, bagi bulan Januari hingga Mac tahun ini, statistik kemalangan maut di negeri itu meningkat 50 peratus, kepada 48 kes berbanding 32 kes dalam tempoh sama tahun lalu.

(Ketua JSPT negeri, Superintendan Amran @ Mohamad Zaki Omar)

"Operasi ini juga adalah untuk mengurangkan kemalangan maut. Dalam tempoh tiga bulan tahun ini, didapati kemalangan maut meningkat. Kalau sebelum ini, dalam masa semasa 2 tahun negara dilanda COVID-19, ia kurang. Tetapi dalam tempoh tiga bulan pertama ini menunjukkan peningkatan. "Jadi, kita perlu berhati-hati kita perlu nasihat kepada semua pengguna supaya mematuhi peraturan jalan raya", katanya kepada pemberita selepas program Pra Pelancaran Ops berkenaan di sini.  Bagi perayaan Aidilfitri kali ini, pegawai dan anggotanya ditugaskan secara bergilir di kawasan tumpuan pelancong bagi melaksana penyuraian trafik.Pihaknya akan turut mengedarkan risalah keselamatan selain memberi nasihat kepada pengguna untuk mematuhi peraturan jalan raya.


PPKR Tok Alang Fasa 2: 93 rumah kos rendah bakal dibangunkan- PERDA

KEPALA BATAS, 23 April- Program Perumahan Kesejahteraan Rakyat (PPKR) Tok Alang Fasa 2 menerima peruntukan bagi projek sambungan, sebanyak RM18 juta melalui Rancangan Malaysia Ke-11.Sebanyak 93 buah rumah kos rendah meliputi tanah seluas tujuh ekar dengan saiz bangunan 730 kaki persegi, akan dibangunkan. Pengerusi Lembaga Kemajuan Wilayah Pulau Pinang (PERDA), Khaliq Mehtab Ishaq berkata, projek dibangunkan seiring objektif penubuhan PERDA iaitu membangunkan kawasan menerusi pembangunan industri, perumahan serta kemudahan infrastruktur.  "Rumah mampu milik objektif PERDA untuk menyediakan perumahan mampu milik pada rakyat bumiputera di Pulau Pinang kurang berkemampuan. PERDA memahami situasi semasa harga tanah di Pulau Pinang melambung tinggi. PERDA merupakan sebuah agensi di bawah Kementerian Pembangunan Luar Bandar menjadi hasrat dan tanggungjawab memastikan dapat memberikan perumahan mampu milik kepada rakyat yang tidak mampu untuk memiliki rumah yang mahal," katanya. Khaliq ditemui dalam majlis berbuka puasa Program PERDA4U Ihya Ramadan 2022 di Penang Golf Resort, Kepala Batas. Majlis turut meraikan 53 penduduk Taman Desa Rakyat Tasek Gelugur dengan pemberian saguhati Aidilfitri bernilai RM100 serta bakul makanan.  Kesemua mereka merupakan pemilik dan mendiami PPKR Tok Alang Fasa 1.

(Khaliq menyampaikan saguhati Aidilfitri kepada salah seorang penerima dari PPKR Tok Alang Fasa 1 pada Program PERDA4U Ihya Ramadan 2022 di Kepala Batas)


12,278 premis perniagaan mohon adakan jualan murah - Rosol

KUALA BERANG, 23 April - Sebanyak 12,278 premis perniagaan di seluruh negara telah membuat permohonan kepada Kementerian Perdagangan Dalam Negeri dan Hal Ehwal Pengguna untuk mengadakan kempen jualan murah sejak 3 April lalu.Menurut Timbalan Menterinya, Datuk Rosol Wahid inisiatif premis perniagaan tersebut wajar dipuji kerana dapat meringankan beban kewangan rakyat terutama golongan berpendapatan rendah untuk menyambut Aidilfitri yang bakal menjelang.

(Timbalan Menteri, Perdagangan Dalam Negeri dan Hal Ehwal Pengguna,Datuk Rosol Wahid)

"Seperti hari ini, sebuah pasar raya di Kuala Berang telah menurunkan harga 200 barang jualannya antara 10 hingga 20 peratus berbanding hari biasa. "Potongan harga ini melibatkan barangan keperluan seperti susu kanak-kanak dan bayi, susu cair, ayam, lampin pakai buang dan barangan dapur."Saya berharap lebih banyak premis perniagaan akan mengadakan jualan harga murah dalam masa terdekat ini kerana proses permohonannya juga telah dipermudahkan di peringkat kementerian," katanya kepada pemberita selepas meninjau Program Jualan Keluarga Malaysia di sini, hari ini.Beliau turut memaklumkan, mengikut rekod KPDNHEP, sebanyak 99,691 premis perniagaan di seluruh negara telah membuat permohonan untuk mengadakan jualan harga murah sejak 1 Januari hingga 3 April lalu.


KEDA belanja RM6.4 juta santuni 10,350 pesertanya tahun ini

PADANG TERAP, 23 April – Lembaga Kemajuan Wilayah Kedah (KEDA) membelanjakan RM6.4 juta bagi membantu 10,350 pesertanya dalam pelbagai aktiviti bantuan ekonomi tahun ini. Menteri Pembangunan Luar Bandar, Datuk Seri Mahdzir Khalid berkata, bantuan yang dihulur termasuk peralatan, infrastruktur dan program pembangunan keusahawanan.

(Menteri Pembangunan Luar Bandar, Datuk Seri Mahdzir Khalid)

“Bantuan ekonomi disalurkan melalui projek pertanian, ternakan dan perniagaan. "Antara jenis bantuan yang diberikan adalah input pertanian seperti benih dan baja, jentera pertanian, bina kandang ternakan, mesin dan peralatan perniagaan, kursus kemahiran serta khidmat bimbingan usahawan", katanya pada sidang media Majlis Iftar Warga Desa KEDA di Pusat Komuniti Padang Kerasak, semalam. Turut hadir, Pegawai Daerah Padang Terap, Datuk Ghani@Zulkifli Zainuddin, Pengerusi KEDA, Datuk Dr. Ku Abd Rahman Ku Ismail dan Pengurus Besar KEDA, Kamarudin Abd Akib.Menurut Datuk Seri Mahdzir, KEDA melaksanakan bantuan ekonomi melalui tujuh program utama iaitu Program Tranformasi Desa dan Pengupayaan Komuniti (PTDPK), Projek Pertanian Petani Luar Bandar (PPLB).Projek Pembangunan Sawah, Program Keusahawanan Wanita, Program Transformasi Pembangunan Keusahawanan (EDEP), Program Pembangunan Kemahiran Untuk Komuniti B40 dan Program Pembangunan Semula Kawasan Terbiar (PSKT). “Maklum balas yang diterima daripada peserta terlibat menunjukkan bantuan ekonomi ini memberi manfaat dalam peningkatan pendapatan isi rumah antara 30 hingga 40 peratus dan kita berharap kesemua peserta manfaatkan bantuan yang diberikan sebaik mungkin", katanya.Tambah Datuk Seri Mahdzir, bantuan ekonomi yang diberikan kepada peserta dalam kalangan miskin luar bandar adalah langkah kerajaan untuk membawa mereka keluar daripada garis kemiskinan, selain untuk membawa perubahan yang signifikan kepada lanskap kegiatan ekonomi kawasan luar bandar.KEDA juga berperanan membantu dan melengkapkan aktiviti pembangunan di luar bandar membabitkan tiga aspek utama iaitu pembangunan fizikal, ekonomi dan modal insan.Ia sebahagian daripada inisiatif kementerian untuk merapatkan jurang perbezaan pembanguan antara luar bandar dengan bandar.Dari segi pendidikan, Datuk Seri Mahdzir berkata ramai anak-anak Desa KEDA telah mencapai kecemerlangan dan kejayaan dalam bidang tersebut."Ya, pendidikan boleh mengubah bukan sahaja dalam KEDA tapi masyarakat Melayu Bumiputera di luar bandar. "KEDA ini kita buat rumah untuk kumpul orang kampung yang miskin tidak ada rumah dan mereka datang duduk dalam KEDA, dari situ mereka bina kesedaran dalam pendidikan dan kita tengok ada kejayaan dalam pendidikan sampai ke PhD," jelasnya.Sementara itu pada majlis yang sama, Datuk Seri Mahdzir turut menyampaikan bantuan ekonomi bagi Program Transformasi Desa dan Pengupayaan Komuniti (PTDPK) dan Projek Pertanian Petani Luar Bandar (PPLB) kepada 10 penerima dari daerah Padang Terap.


Projek naik taraf LRA Pelubang, Kubang Pasu telah bermula, dijangka siap 2024

ALOR SETAR, 23 April- Projek naik taraf Loji Rawatan Air (LRA) Pelubang di Kubang Pasu, Kedah yang bernilai RM431 juta berjalan lancar.  Ketika ini, kerja-kerja tapak telah pun bermula kira-kira dua peratus dan ia dijangka siap mengikut jadual yang ditetapkan pada tahun 2024.

(Kerja-kerja tapak Projek naik taraf Loji Rawatan Air (LRA) Pelubang telah pun bermula kira-kira dua peratus)

Pengerusi Bina Darulaman Bhd, (BDB), Che Had Dhali berkata,pihaknya yang merupakan anak syarikat kerajaan negeri melalui Synergy BDB Sdn. Bhd. ditawarkan projek tersebut secara rundingan terus pada tahun lepas.  Beliau berkata, walaupun berdepan dengan kenaikan kos harga bahan binaan, namun pihaknya mempunyai pelan kontingensi.  Ia termasuk bekerjasama dengan syarikat berkemahiran untuk mempercepatkan usaha pembinaan projek mega rawatan air tersebut.  "Untuk menjalankan atau menggerakkan projek LRA ini kita juga telah jalin kerjasama dengan beberapa syarikat yang lain, Tulami Sdn Bhd dan Asia Baru untuk kita nak gerakkan. Sekarang ni perjalanan projek saya ingat berada pada tahap sebagaimana yang kita harapkan dan apabila saya masuk ke BDB bermula 1 Februari lalu saya sangat memberi penekanan kepada perkara ini," katanya.

(Pengerusi Bina Darulaman Bhd (BDB), Che Had Dhali)

LRA Pelubang adalah salah satu daripada lima LRA di Kedah yang dinaik taraf termasuk LRA Jenun Baru, Sungai Limau, Bukit Selambau dan Lubuk Buntar.  Pembinaan kelima-lima loji tersebut dijangka mampu mengatasi masalah gangguan bekalan air yang berlaku di beberapa kawasan di negeri itu sejak sekian lama.


JPN, JAKOA sedia bantu atasi isu dokumentasi pengenalan diri orang asli

JASIN, 23 April- Jabatan Pendaftaran Negara (JPN) akan bekerjasama dengan Jabatan Kemajuan Orang Asli (JAKOA) bagi memastikan orang asli mendapat dokumen pengenalan diri. Ketua Pengarahnya, Datuk Ruslin Jusoh berkata, orang asli juga adalah salah satu daripada sasaran JPN dan pihaknya akan turun padang secara berkala untuk memastikan mereka mendapat dokumen pengenalan diri.  "Jadi tindakan kita buat kerjasama dengan pihak JAKOA, dengan pihak ketua- ketua masyarakat orang asli, Tok Batin dan sebagainya supaya mereka sedar bahawa kepentingan dokumen pendaftaran ini terutamanya kad pengenalan dan juga surat lahir itu perlu ada pada mereka sekiranya mereka itu adalah rakyat Malaysia. Saya tidak mahu lagi rakyat Malaysia yang tercicir dalam erti kata lain tiada punyai dokumen sedangkan mereka itu layak dapat dokumen," katanya.Beliau berkata demikian pada program Kongsi Rezeki Ramadan dan mengagihkan kira-kira 900 bekas bubur lambuk di depan pejabat JPN Jasin yang turut dihadiri Pengarah JPN negeri Norazle Sulaiman.

(Ruslin (kiri) menyempurnakan gimik perasmian program Kongsi Rezeki sempena Ramadan di pejabat JPN Jasin semalam)

Dalam pada itu beliau juga menyatakan JPN mempunyai tiga bas bergerak yang dilengkapi dengan mesin pencetak MyKad dan membolehkan proses gantian MyKad hanya mengambil masa 30 minit sahaja.  Bas tersebut ditempatkan masing-masing di Semenanjung, Sabah dan Sarawak.  Menurutnya , Bas Bergerak JPN ini adalah salah satu penambahbaikan yang dilaksanakan bagi memudahkan mereka yang berada di kawasan pedalaman dan kepada penduduk terjejas banjir untuk mendapatkan dokumen diri dengan cepat.  Sejak 2019, JPN telah menerima lebih 50,000 permohonan urusan kad pengenalan dan sijil kelahiran menerusi Program Menyemai Kasih Rakyat (MEKAR).Dalam perkembangan lain, JPN juga katanya sedia memberikan khidmat nasihat dan bantuan kepada mana-mana pihak yang berdepan masalah membabitkan isu dokumentasi kelahiran, kematian, warganegara dan pendaftaran bagi kes rumit.Ruslin berkata ia termasuk kes membabitkan pengacara dan bekas penyampai radio Halim Othman yang menyaksikan identiti anak perempuannya tidak berbintikan nama beliau."Bagi kes seumpama ini, mereka boleh hadir ke ibu pejabat JPN Putrajaya dan membawa dokumen berkaitan untuk kita semak dan berikan khidmat nasihat dalam menyelesaikan isu rumit yang dihadapi mereka ketika ini."Mereka boleh datang kepada kita untuk merujuk isu ini dan membawa dokumen misalnya jika ada sijil perkahwinan yang didaftar di Thailand, jika betul dokumen itu boleh kita buat pengesahan dan sebagainya kerana tanpa dokumen seperti ini, kita sukar bantu namun apa yang penting adalah khidmat nasihat yang diberikan," katanya.


Institut Endokrin fasiliti terbaharu KKM

(Khairy (tengah) menyaksikan Majlis Penyerahan Institut Endokrin Hospital Putrajaya di Putrajaya, hari ini)

PUTRAJAYA, 22 April - Kementerian Kesihatan menerima secara rasmi projek Blok Tambahan Hospital Putrajaya yang menempatkan Institut Endokrin dari Jabatan Kerja Raya (JKR).Ia merupakan pembinaan institut yang pertama seumpamanya di Malaysia dalam bidang endokrinologi.Jelas Menteri Kesihatan, Khairy Jamaluddin keperluan dan permintaan yang tinggi terhadap perkhidmatan rawatan di Unit Endokrin Hospital Putrajaya dan juga di seluruh negara telah menyumbang kepada idea penubuhan Institut tersebut.Pembinaannya adalah selaras dengan tekad kerajaan untuk memperbaiki dan meningkatkan perkhidmatan kesihatan khusus di bawah perkhidmatan perubatan endokrinologi di Malaysia."Blok ini telah diilhamkan pada tahun 2017. Sudah pasti antara penggerak utamanya adalah Ketua Pengarah Kesihatan, Tan Sri Dr Noor Hisham.

Ini antara projek yang sangat dinantikan oleh beliau dan saya juga ingin merakamkan penghargaan dan terima kasih pada Tan Sri S. Subramaniam iaitu Menteri Kesihatan ketika itu yang juga telah mengilhamkan projek ini," katanya.

Beliau berkata demikian ketika berucap pada majlis pelancaran penyerahan Projek Bangunan Tambahan Blok Baharu Institut Endokrin Hospital Putrajaya, di sini hari ini. Dokumen penyerahan ditandatangani Ketua Pengarah Kerja Raya, Datuk Mohamad Zulkifly Sulaiman dan Ketua Setiausaha Kementerian Kesihatan, Datuk Harjeet Singh sambil disaksikan Khairy. Direka bentuk setinggi 10 tingkat, Institut Endokrin tersebut boleh memuatkan sebanyak 220 katil pesakit dengan kos keseluruhan projek bernilai RM348.7 juta.


Hari Bumi Sedunia: PM mahu semua pihak budayakan amalan kelestarian

KUALA LUMPUR, 22 April - Sektor swasta dan Syarikat Berkaitan Kerajaan (GLC) diseru menggembleng tenaga dan memainkan peranan penting dalam melestarikan alam sekitar bersempena sambutan Hari Bumi Sedunia hari ini.Ia sejajar fokus Rancangan Malaysia Ke-12 iaitu mempercepatkan pertumbuhan hijau dengan memastikan pembangunan ekonomi tidak harus menjejaskan alam sekitar dan kawasan hijau perlu dipertahankan.Perdana Menteri, Datuk Seri Ismail Sabri Yaakob berkata amalan menghindari penggunaan plastik dan penjimatan sumber tenaga perlu dijadikan kebiasaan dalam kehidupan seharian."Usaha untuk mempercepatkan pertumbuhan hijau, mempertingkatkan kemampanan tenaga dan mentransformasikan sektor air harus kekal menjadi teras pembangunan sosioekonomi negara," katanya dalam hantaran di Facebook rasmi beliau.

Tambah Ismail Sabri lagi, kerajaan memberi komitment penuh untuk mengurangkan intensiti pelepasan gas rumah hijau (GHG) sehingga 45% kepada Keluaran Dalam Negara Kasar (KDNK) pada 2030.Ia selari dengan aspirasi kerajaan menjadikan Malaysia sebagai negara rendah karbon. "Saya sedar ini memerlukan usaha yang bersepadu serta komitmen dan pelaburan hijau yang tinggi. "Namun, saya yakin dengan penglibatan Keluarga Malaysia, komitmen ini akan memastikan Malaysia seiring dengan usaha negara lain untuk mencapai matlamat global dalam menangani perubahan iklim dan meningkatkan daya saing negara," jelasnya.


TH belanja RM150 juta bantuan kewangan haji tahun ini

KUALA LUMPUR, 22 April - Lembaga Tabung Haji (TH) menetapkan RM10,980 bayaran haji bagi jemaah muassasah kategori B40 iaitu peningkatan RM1,000 seorang.Manakala RM12,980 bagi kategori bukan B40, peningkatan RM3,000 atau purata 2.3% setahun.Pengarah Urusan Kumpulan dan Ketua Pegawai Eksekutif TH, Datuk Amrin Awaluddin mengumumkan demikian dalam sidang media Khas Pengumuman Haji 1443 Hijrah, di sini hari ini.

Beliau berkata anggaran kos keseluruhan ibadah haji meningkat kepada RM25,540 seorang.TH dijangka membelanjakan lebih RM150 juta untuk bantuan kewangan haji tahun ini."Kenaikan bayaran haji tahun ini disebabkan beberapa kos termasuk inflasi, pelbagai cukai terutamanya Cukai Nilai Tambah (VAT), caj visa haji dan perlindungan insurans COVID-19 yang dikenakan kerajaan Arab Saudi," katanya.Dalam pada itu, TH merancang untuk mengeluarkan surat tawaran kepada bakal jemaah haji seawal Isnin ini.


Masjid baharu dengan kos RM8.8 juta dibina di Jelebu

JELEBU, 22 April- Sebuah masjid baharu di Jelebu dengan kos RM8.8 juta sedang dalam pembinaan dan dijangka siap 25 Mac 2024 setelah hampir empat tahun pembinaannya tertangguh.Ahli Parlimen Jelebu, Datuk Seri Jalaluddin Alias berkata, masjid dengan nama Masjid Daerah Jelebu berkeluasan satu hektar itu bakal memanfaatkan seramai 1,000 jemaah bagi melakukan ibadah di ruang yang selesa selain aktiviti komuniti berkaitan.“Masjid ini dijadualkan dibina pada 2018 setelah mendapat kelulusan Perdana Menteri ketika itu, Datuk Seri Najib Tun Razak, namun ia tertangguh seketika berikutan menghadapi beberapa kekangan termasuk pertukaran pentadbiran dan peruntukan yang tidak mencukupi.“Bagaimanapun, setelah pelbagai pendekatan dan rundingan dijalankan maka kerajaan hari ini melalui Perdana Menteri Datuk Seri Ismail Sabri Yaakob telah memberikan kelulusan dan bajet mencukupi, oleh itu saya harap pembinaannya dapat dijalankan tanpa sebarang masalah,” katanya kepada pemberita selepas menyempurnakan majlis pecah tanah masjid berkenaan di sini hari ini.Jalaluddin yang juga Timbalan Menteri Wilayah Persekutuan berkata masjid itu juga dibina di atas tanah kawasan Kompleks Pentadbiran Agama Daerah Jelebu sekali gus memudahkan pihak berkaitan untuk memantau dan menguruskan masjid berkenaan.

(Ahli Parlimen Jelebu, Datuk Seri Jalaluddin Alias)

Beliau berkata masjid sedia ada juga sudah terlalu lama usianya dan berada di atas bukit dengan kawasan parkir sudah tidak boleh menampung jumlah jemaah yang berkunjung ke masjid berkenaan.“Keadaan sebegitu tidak sesuai untuk jemaah dan kariah di sini maka pembinaan masjid baharu sangat diperlukan, kedudukan masjid lama pula akan diputuskan Jabatan Hal Ehwal Agama Islam negeri,” katanya.


'Mereka tidak jahat, mereka bangsa yang ditindas' - MB Kedah

ALOR SETAR, 22 April - Menteri Besar Kedah Datuk Seri Muhammad Sanusi Md Nor menganggap tahanan etnik Rohingya yang masih bebas setelah melarikan diri dari Depot Tahanan Imigresen, tidak akan mengancam keselamatan penduduk.Beliau berkata mereka yang melarikan diri dari Depot Tahanan Imigresen Sungai Bakap dekat Bandar Baharu pada Rabu lepas itu juga tidak mempunyai hala tuju serta tidak arif mengenai keadaan di negara ini.“Saya difahamkan mereka sudah duduk lama di dalam depot tahanan itu, selama dua tahun, dalam keadaan sesak. Saya tidak pasti apa isu di dalam depot itu, tapi saya percaya mereka ini ‘tidak tahu apa-apa’.“Bagi saya (mereka) bukan satu ancaman, yang mengancam (keselamatan) adalah penjenayah seperti pengedar dadah, itu adalah ancaman, mereka (etnik Rohingya yang masih bebas) bukan ancaman, mereka cuma nak hidup,” katanya kepada Bernama di sini hari ini.Beliau diminta mengulas sama ada tahanan etnik Rohingya yang belum ditemui berkemungkinan akan mengancam keselamatan penduduk khususnya di daerah Bandar Baharu di negeri ini.Muhammad Sanusi berkata beliau amat mengenali etnik Rohingya khususnya sewaktu aktif menjalankan misi kemanusiaan di bawah PAS Relief ke Arakan, Myanmar dan Kem Pelarian Rohingya di Bangladesh.

(Muhammad Sanusi berkata etnik Rohingya itu tidak akan mengancam keselamatan penduduk/FOTO Facebook Sanusi)

Beliau berkata etnik Rohingya bukanlah bangsa yang jahat sebaliknya menjadi mangsa kejahatan dan ditindas di negara asal mereka sehingga terpaksa melarikan diri untuk meneruskan kehidupan.“Mereka ini saya kenal mereka tidak jahat, mereka bangsa yang ditindas, bangsa yang paling ditindas di dunia, sama dengan rakyat Palestin.“Dalam keadaan masyarakat antarabangsa tidak mempedulikan penindasan di negara mereka, mereka ambil keputusan untuk lari dari negara mereka dan menumpang di sana sini,” katanya.Muhammad Sanusi turut berasa sedih dan simpati dengan nasib enam pelarian etnik Rohingya termasuk dua kanak-kanak yang maut selepas dirempuh kereta di KM165 Lebuhraya Utara Selatan berhampiran Jawi, Pulau Pinang.Dalam kejadian awal pagi Rabu lepas, seramai 528 warga asing terdiri daripada etnik Rohingya melarikan diri dari Depot Tahanan Imigresen Sungai Bakap dekat Bandar Baharu dan setakat ini 96 daripada mereka belum ditemukan. - BERNAMA


Anak-anak autisme NASOM punyai kemahiran buat kuih raya

KUANTAN, 22 April- Pelbagai kaedah dan pendekatan boleh dilakukan untuk memastikan kanak-kanak istimewa juga mampu menjalani kehidupan berdikari sama seperti insan normal. Tidak terkecuali anak-anak autisme, Persatuan Kebangsaan Autisme Malaysia (NASOM) Kuantan, mendidik mereka, antaranya kemahiran membuat kuih raya.  Pengajaran kemahiran pembuatan kuih raya mula diperkenalkan pada tahun 2016, sebagai platform pendedahan kepada anak-anak istimewa ini, untuk melakukan aktiviti dan mempelajari sesuatu di luar daripada kebiasaan mereka.

(Salah seorang anak NASOM Kuantan sedang menghasilkan biskut coklat cip)

Aktiviti seperti ini bukan sahaja memberi peluang kepada mereka untuk hidup berdikari sama seperti insan lain, tetapi juga membantu mengatasi masalah gangguan sensori yang dihadapi.Kemahiran ini diperkenal hasil idea ibu bapa pelajar itu sendiri.Justeru, NASOM menyediakan sembilan guru bagi melatih 40 pelajar termasuk 11 pelajar vokasional, untuk membuat kuih raya. Menurut koordinator NASOM Kuantan, Liney Diana Ramli,seramai lima pelajar kini mahir membuat kuih raya dan bersama-sama guru, menghasilkan biskut Coklat Cip, dan Coklat Cip Badam yang turut dipasarkan. “Untuk berjaya seperti hari ini sebenarnya kita dah lalui macam-macam, pelbagai cara dan teknik yang kita cari untuk bantu pelajar ini untuk capai kita punya 'target' iaitu untuk bagi kemahiran kepada mereka untuk mereka keluar nanti daripadaNASOM Kuantan untuk berjaya hasilkan produk sendiri," katanya.

(Koordinator NASOM Kuantan, Liney Diana Ramli)

Sebelum negara dilanda pandemik COVID-19, NGO ini menerima tempahan kuih raya sehingga 500 balang.Kini, NASOM hanya menyasarkan 100 balang jualan, susulan pasaran yang terkesan pandemik. Hasil jualan kuih raya turut diagihkan kepada para pelajar terlibat. “Kita ada pelajar yang dah keluar daripada sini tapi sekarang dia dah berjaya menghasilkan produk sendiri dah dia buat biskut raya, buat 'cookies' dan pasarkan sendiri dan pelajar tersebut bukan sahaja pasarkan produknya bulan perayaan macam ni tapi sepanjang masa," ujar Liney.Kejayaan pelajar-pelajar berkenaan menjadi buah tangan menggembirakan, yang membuatkan NASOM lebih giat membantu anak-anak istimewa ini.Bukan setakat kemahiran membuat kuih raya, anak-anak autisme NASOM juga, diberi peluang mempelajari kemahiran pembuatan batik tie-dye, mendobi, dan menanam pelbagai jenis sayuran, termasuk cendawan tiram.


Thailand sedia bekal semula lembu ke Malaysia menjelang Aidiladha

HATYAI, 22 April - Thailand sedia bekal semula lembu dengan mematuhi semua peraturan dan prosedur import yang ditetapkan Jabatan Perkhidmatan Veterinar (JPV) Malaysia, khususnya untuk ibadah korban menjelang Aidiladha pada Julai nanti.Pengarah Bahagian Kerjasama Antarabangsa Ternakan, Jabatan Pembangunan Ternakan Thailand (DLD) Dr Wacharapon Chotiyaputta, memberitahu Bernama negaranya mempunyai kemudahan, kapasiti dan bekalan mencukupi untuk eksport.Pemain industri, termasuk pengeksport dan penternak lembu di Thailand memberi jaminan akan mematuhi peraturan dan prosedur import Malaysia untuk memastikan ternakan bebas daripada penyakit.Pada 7 Jun 2021, JPV menggantung import lembu dan kerbau dari Thailand berkuatkuasa serta merta selepas menilai risiko penularan penyakit Lumpy Skin Disease (LSD) yang dilaporkan di lebih 41 wilayah di Thailand.Ketetapan itu diambil bagi membendung risiko penularan penyakit LSD dari Thailand, demi kepentingan industri penternakan ruminan Malaysia.Selepas beberapa perjumpaan, perbincangan dan penambahbaikan beberapa peraturan dan prosedur import, JPV menarik balik larangan import lembu dan kerbau dari Thailand berkuatkuasa serta merta pada 15 Mac lalu.

Sementara itu, Presiden Sri Wichai (Phatthalung) Beef Producer Cooperative Ltd, Supak Thammaphet, berkata pihaknya kini mempunyai bekalan lembu dan kerbau yang mencukupi untuk dieksport ke Malaysia.Selain itu, beliau berkata semua lembu yang bakal dieksport ke Malaysia akan lengkap divaksin dan dikuarantin selama 28 hari di pusat-pusat kuarantin yang diluluskan DLD.Pada 2021, Malaysia mengimport sebanyak 12,405 ekor lembu dari Thailand sempena sambutan Aidiladha berbanding 12,553 ekor pada tahun 2020.Sementara itu, Timbalan Ketua Pengarah Jabatan Perkhidmatan Kuarantin dan Pemeriksaan Malaysia (Maqis), Dr Azhari Sharidan Abu Bakar, menyarankan semua pemain industri, termasuk pengimport, peraih dan penternak memberi kerjasama.Mereka diminta memastikan import ternakan dari Thailand mematuhi prosedur yang ditetapkan."Langkah ini adalah penting untuk mengawal penyakit seperti seperti LSD, Penyakit Kuku dan Mulut (FMD) dan Tuberculosis."Kita perlu memastikan kesihatan awam terjamin dan ternakan tempatan tidak terdedah kepada penyakit," katanya kepada Bernama.Beliau berkata antara peraturan dan prosedur import yang sudah ditambah baik termasuk tempoh kuarantin selama 35 hari di fasiliti kuarantin bagi lembu ternakan dan tenusu manakala 28 hari kuarantin bagi lembu sembelihan.Sementara itu, Kaunselor Pertanian Pejabat Penasihat Pertanian Bangkok, Hairuddin Maslan, berharap semua pihak di Thailand mematuhi protokol yang ditambah baik supaya dapat memenuhi permintaan keperluan lembu bagi sambutan Aidiladha tahun ini. - BERNAMA


LADA: peruntuk RM95,000 bagi aktiviti kebajikan dan keagamaan sepanjang Ramadan

LANGKAWI, 22 April- Lembaga Pembangunan Langkawi (LADA) memperuntukkan RM95,000 bagi menyantuni anak yatim, asnaf dan golongan B40 menerusi aktiviti kebajikan dan keagamaan sepanjang Ramadan ini.  Menurut Ketua Pegawai Eksekutifnya, Nasaruddin Abdul Muttalib, LADA akan mempertingkatkan jumlah peruntukan pada Ramadan tahun hadapan.Sumbangan disalurkan kepada 17 buah masjid dan surau di sekitar Langkawi, bagi mengimarahkan pelbagai program sepanjang Ramadan ini. "LADA akan berusaha menambah baik lagi dengan menambah siri jelajahnya dan penerima- penerima yang perlu kita bantu," katanya pada Jelajah Ramadan LADA di Masjid Ar Rahman, Mukim Kedawang, semalam.  Seramai 32 anak yatim, asnaf dan golongan B40 di kariah Masjid Ar Rahman menerima bantuan wang tunai dan barang keperluan asas bernilai RM150 setiap seorang.

(Ketua Pegawai Eksekutif LADA, Nasaruddin Abdul Muttalib)


Maqasid Syariah perlu dijadikan teras setiap dasar demi negara adil, sejahtera dan harmoni

PUTRAJAYA, 22 April - Kerajaan perlu bersungguh-sungguh memainkan peranan dalam menyusun atur segala langkah penggubalan dasar bagi menterjemahkan konsep kesejahteraan agar dapat meresap ke dalam jiwa seluruh Keluarga Malaysia.  Menurut Perdana Menteri, Datuk Seri Ismail Sabri Yaakob, sekiranya tumpuan hanya diberikan kepada pembangunan fizikal tanpa menekankan aspek keagamaan, dibimbangi akan wujud kepincangan dalam usaha memperkukuhkan perpaduan negara. Jelasnya, agama merupakan benteng pertahanan jiwa yang menjadi petunjuk dalam memelihara hubungan antara kaum."Islam sendiri mengangkat nilai kebersamaan dalam kepelbagaian rumpun, bangsa dan budaya. Untuk menikmati kesejahteraan dalam sesebuah negara, satu mekanisme ampuh perlu dijadikan landasan. "Saya mendapati memelihara kemaslahatan merupakan manifestasi kesejahteraan. Ini kerana kemaslahatan itu sendiri merupakan inti pati dalam objektif pensyariatan Islam yang sentiasa disebutkan sebagai pendekatan Maqasid Syariah," katanya ketika merasmikan Program Townhall dan Majlis Pelancaran Buku Keluarga Malaysia Keluarga Sejahtera di sini, hari ini.

(Perdana Menteri, Datuk Seri Ismail Sabri Yaakob merasmikan Program Townhall dan Majlis Pelancaran Buku Keluarga Malaysia Keluarga Sejahtera di Putrajaya)

Katanya lagi, dalam satu persidangan anjuran Jabatan Kehakiman Syariah Malaysia pada September lalu, beliau telah menyatakan bahawa Maqasid Syariah perlu dijadikan teras setiap dasar dalam membentuk sesebuah negara adil, sejahtera dan harmoni. Justeru JAKIM wajar dijadikan pusat rujukan oleh semua kementerian dan agensi untuk melaksanakan tadbir urus berasaskan Maqasid Syariah.  Tambah beliau, pendekatan Maqasid Syariah diterjemahkan dalam bentuk pelaksanaan dan dijadikan panduan atau kerangka dalam membangunkan dasar-dasar baharu sambil memperkasa yang sedia ada.  Beliau optimis sekiranya dasar-dasar tersebut dilaksanakan dengan sebaiknya dan kefahaman yang jelas diberikan kepada penjawat awam pada semua peringkat, kesejahteraan yang diimpikan mampu dijiwai oleh seluruh anggota ahli Keluarga Malaysia.  Beliau turut menggalakkan pelaksanaannya di peringkat negeri oleh Majlis Agama Islam Negeri-negeri (MAIN) dan Jabatan Agama Islam Negeri-negeri (JAIN).


1 Mei lihat anak bulan Syawal

KUALA LUMPUR, 22 April - Tarikh bagi melihat anak bulan Syawal ialah pada petang Ahad, 1 Mei 2022 Masihi bersamaan 29 Ramadan 1443 Hijriah.Perkara itu dimaklumkan oleh Pejabat Penyimpan Mohor Besar Raja-Raja bahawa cara menetapkan tarikh Hari Raya Puasa adalah berdasarkan Rukyah dan Hisab, setelah diperkenankan oleh Duli-duli Yang Maha Mulia Raja-raja.“Penyimpan Mohor Besar Raja-raja akan mengisytiharkan pada malam itu juga tarikh Hari Raya Puasa yang ditetapkan melalui Radio dan Televisyen,” menurut kenyataan hari ini.Justeru, jawatankuasa-jawatankuasa yang berkenaan telah diperkenankan melihat anak bulan Syawal pada petang hari 1 Mei 2022 di 29 lokasi terpilih.

Lokasi dikenal pasti untuk melihat anak bulan Syawal iaitu Pontian Kecil, Johor; Kompleks Falak Al-Khawarizmi Tanjung Bidara, Melaka; Kompleks Baitul Hilal Telok Kemang, Negeri Sembilan; Bukit Melawati, Bukit Jugra, Balai Cerap Selangor Sabak Bernam di Selangor; Pantai Pasir Panjang Manjong di Perak; dan Pusat Falak Sheikh Tahir, Pantai Aceh, Pulau Pinang.

Lokasi lain yang turut terpilih ialah Kampung Pulau Sayak Kuala Muda, Pemandangan Indah Pulau Langkawi dan Menara Alor Setar di Kedah; Bukit Besar Kuala Terengganu, Bukit Geliga Kemaman, Pulau Perhentian Besut dan Balai Cerap KUSZA di Terengganu.Lokasi melihat anak bulan di Kelantan pula ialah Bukit Peraksi Pasir Puteh; Bukit Kampung Tembeling, Kuala Krai, dan Menara Bangunan SEDC, Kota Bharu; manakala di Sarawak ialah Pusat Falak, Miri, Teluk Bandung, Kuching; dan Tanjung Batu, Bintulu.Di Sabah ialah Balai Cerap Al-Biruni, Putatan dan Menara Universiti Malaysia Sabah; Kampus Antarabangsa Labuan; manakala di Pahang ialah Bukit Tanjong Batu Nenasi, Gunung Berincang dan Bukit Pelindong.Tiga lagi lokasi ialah Menara Kuala Lumpur, Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis.


Program Mahabbah Ramadan NEGERIfm: jalin ukhuwah, santuni masyarakat luar bandar

KUALA PILAH, 22 April- Program Mahabbah Ramadan NEGERIfm menyantuni masyarakat luar bandar dengan pelbagai aktiviti dalam mengimarahkan bulan penuh kerahmatan.Peluang bersua muka diambil bagi bertemu golongan sasar dengan pengisian pelbagai aktiviti.Program yang berlangsung di Masjid Dato Undang Haji Mohamed diisi dengan aktiviti rewang memasak juadah berbuka puasa bersama komunti setempat.Pengarah Jabatan Penyiaran Negeri Sembilan, Kamal Roslim berkata, juadah istimewa, bihun sup utara hasil air tangan juruhebah dan kakitangan NEGERIfm dimasak sebagai hidangan utama."Tujuan kami adalah melihat aktiviti – aktiviti kerohanian dan aktiviti sosial yang diadakan di sini setelah dua tahun kita di era pandemik jadi Alhamdulillah pada hari ini kita bersama warga kerja NEGERIfm di ketuai oleh Encik razak kami kita telah memasak bihun sup utara dimana kami gotong royong daripada pagi lagi," katanya.

(Pengarah Jabatan Penyiaran Negeri Sembilan, Kamal Roslim)

Turut berlangsung program khatam Al-Quran, tazkirah dan solat tarawih.Siri jelajah turut dimeriahkan dengan aktiviti rewang bagi mengembalikan nostalgia muafakat yang sinonim dengan adat perpatih.Pengerusi Masjid Dato` Undang Haji Mohamed, Ishak Masri berkata dengan peralihan fasa ke endemik Keluarga Malaysia diberi kelonggaran melakukan aktiviti berkumpulan ramai dan pastinya program gotong royong ini menyemarakkan lagi semangat ramadan. "Jadi kalau faktor usia memang nak gotong- royong tu memang dah banyak juga kuranglah tapi semangat nak bekerjasama dengan liputan terbaik daripada RTM untuk dipersembahka, 'highlight' kepada tempat lain dan kampung lain Alhamdullilah syukurlah inilah kami mampu buiat," katanya.

(Antara pengisian program, aktiviti rewang memasak juadah berbuka puasa bersama komunti setempat)

Juruhebah NEGERIfm, Siti Sarina Mohd Arifin yang turut serta juga menyambut baik program yang dianjurkan."Saya rasa ini program cukup menarik kerana dah lama sebenarnya kami tak menyantuni selepas PKP kan Alhamdullilah dan penduduk di sini juga bergotong-royong seawal jam 8 pagi dan kami juga masak menu istimewa untuk penduduk Kg. Kepis," kata Siti Sarina. Penduduk kampung, Azizah Abdul Hamid, usaha NEGERIfm menjalinkan ukhuwah dengan memilih masjid sebagai lokasi program amat bertepatan."Pandangan saya kira baguslah sebab sempena bulan Ramadan kan buat satu aktiviti yang baik di masjid untuk mengimarahkan lagi kan masyarakat di Felda Kepis ini," katanya.


Peruntukan RM9.93 juta bantu pesawah terjejas banjir

ALOR SETAR, 22 April - Kementerian Pertanian dan Industri Makanan (MAFI) memperuntukkan RM9.93 juta bagi membantu 6,887 pesawah di seluruh kawasan Lembaga Kemajuan Pertanian Muda (MADA), yang terjejas banjir serta kejadian padi rebah pada September dan November lepas.MADA dalam satu kenyataan semalam memaklumkan, peruntukan sebanyak RM1.3 juta menerusi Bantuan Wang Ihsan Tabung Bencana Tanaman Padi (TBTP) itu, diberikan kepada 956 pesawah di kawasan MADA negeri Perlis pada awal April lepas.“Pemberian baki RM8.63 juta lagi disempurnakan hari ini oleh Menteri Pertanian dan Industri Makanan, Datuk Seri Dr Ronald Kiandee, bagi membantu 5,931 pesawah di kawasan MADA negeri Kedah,” menurut kenyataan itu.

Untuk rekod, tabung bencana tanaman itu diwujudkan MAFI sebagai bantuan khas kepada penanam padi yang menghadapi bencana luar jangka seperti serangan wabak, bencana alam dan faktor lain yang tidak dapat dielakkan.Kenyataan itu memaklumkan banjir disebabkan hujan lebat yang berlaku pada September lepas dan kejadian ribut pada November di seluruh kawasan MADA, telah menyebabkan aliran air menjadi tinggi hingga mengakibatkan tanaman padi rebah.Sementara itu, menurut kenyataan itu lagi pesawah disaran mematuhi jadual penanaman padi yang dikeluarkan oleh MADA, bagi mengurangkan risiko dilanda banjir.“Mereka turut dinasihatkan untuk menyelesaikan aktiviti menabur sebelum dan selepas Hari Raya Aidilfitri, bagi mengelakkan kelewatan kemudahan pengurusan bekalan pengairan untuk pertanian.“Pesawah juga diminta mengoptimumkan penggunaan air hujan di kawasan bendang untuk aktiviti penanaman padi, selain penggunaan Benih Padi Sah (BPS),” menurut kenyataan itu. -BERNAMA


Perbelanjaan DE Asas 2022 catat kadar 18.33% setakat 15 April - PM

KUALA LUMPUR, 21 April - Prestasi Perbelanjaan Peruntukan Pembangunan (DE) Asas Tahun 2022 setakat 15 April 2022 adalah pada kadar 18.33%.Perdana Menteri, Datuk Seri Ismail Sabri Yaakob berkata perkembangan tersebut dimaklumkan pada mesyuarat Jawatankuasa Tertinggi Pemantauan Rancangan Malaysia Ke-12 (RMKe-12) kali pertama bagi tahun 2022.Mesyuarat yang dipengerusikan beliau itu turut dihadiri empat Menteri Kanan serta Ketua Jabatan dan Agensi yang terlibat secara dalam talian.Menerusinya, Jawatankuasa Pemudahcara Pelaksanaan Projek Pembangunan Negara (JP4N) diwujudkan bagi menangani cabaran-cabaran utama dalam pengagihan DE.

(Perdana Menteri mempengerusikan mesyuarat Jawatankuasa Tertinggi Pemantauan Rancangan Malaysia Ke-12 hari ini/PMO)

Ismail Sabri berkata, mesyuarat juga bersetuju supaya Ketua Setiausaha semua kementerian melaporkan status perbelanjaan DE kepada menteri masing-masing pada setiap bulan supaya tindakan segera dapat diambil bagi mempercepatkan pelaksanaan projek.

"Selaras dengan RMKe-12, Kerajaan telah menetapkan sasaran untuk mencapai status negara berpendapatan tinggi pada tahun 2025. Mesyuarat pada hari ini telah meluluskan rangka kerja untuk memantau prestasi beberapa petunjuk untuk mencapai sasaran tersebut. "Petunjuk ini merangkumi tiga komponen iaitu kemakmuran, inklusiviti dan kemampanan. Antaranya termasuklah pertumbuhan ekonomi dan peningkatan pendapatan isi rumah; peningkatan daya saing dan produktiviti serta peningkatan sumbangan industri berimpak tinggi kepada ekonomi."Selain pembasmian kemiskinan tegar; pembangunan negeri yang seimbang dan kemampanan dan daya tahan alam sekitar," katanya dalam kenyataan hari ini.Perdana Menteri berkata, mesyuarat turut membincangkan strategi membasmi miskin tegar menjelang tahun 2025 dengan Fasa 1 Program Pembasmian Miskin Tegar Keluarga Malaysia (BMTKM) yang bermula pada bulan ini melibatkan 80 lokaliti dan kira-kira 5,000 ketua isi rumah (KIR).Secara keseluruhan, sebanyak 1,000 lokaliti akan dipilih untuk pelaksanaan BMTKM sehingga penghujung tahun 2025. "Pelaksanaan BMTKM menggunakan pendekatan baharu yang lebih holistik, bersepadu dan berfokus dengan memberi tumpuan kepada aktiviti penjanaan pendapatan dalam kalangan KIR miskin tegar secara mampan."Mesyuarat juga dimaklumkan berkenaan Perancangan Projek Tebatan Banjir yang berjumlah RM15 bilion bagi tempoh 8 Tahun (2023 hingga 2030). Kaedah pembiayaan projek-projek ini sedang diperincikan oleh Kementerian Kewangan. "Perancangan secara holistik ini merangkumi projek jangka masa pendek/sederhana dan panjang," tambah kenyataan itu.


Arab Saudi benarkan 45% jemaah Malaysia tunai haji tahun ini

KUALA LUMPUR, 21 April - Seramai 14,306 jemaah haji Malaysia bakal menunaikan haji tahun ini. Perkara itu diumumkan Menteri di Jabatan Perdana (Hal Ehwal Agama), Senator Datuk Idris Ahmad pada majlis pengumuman jumlah kuota haji Malaysia bagi 1443H, hari ini yang disiarkan menerusi media sosial.Jumlah tersebut hanya 45% daripada 31,600 kuota tahunan yang ditetapkan sebelum ini.

Peratusan yang sama juga terpakai buat negara lain di seluruh dunia.

(Idris Ahmad ketika mengumumkan kuota haji Malaysia 2022 hari ini)

Tambah Idris, jemaah yang dibenar ke Tanah Suci adalah mereka yang berumur 65 tahun ke bawah.

Selain, tidak memiliki sebarang penyakit kronik dan mempunyai sijil vaksinasi COVID-19.

"Tabung Haji akan mengeluarkan surat tawaran dalam masa terdekat, bakal jemaah yang terpilih diminta membuat pemeriksaan kesihatan dan menjawab surat tawaran dengan kadar segera. "Bakal jemaah juga dinasihatkan supaya bersedia dengan dokumen-dokumen yang berkaitan terutamanya passport," katanya. Beliau turut memaklumkan, subsidi haji akan diteruskan Tabung Haji dan kadar bayaran bakal diumum esok.


Melaka hadapi masalah kekurangan telur ayam gred C

MELAKA, 21 April - Melaka mengalami masalah kekurangan telur ayam gred C berikutan permintaan tinggi daripada peniaga makanan, kata Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem.Beliau berkata ia berikutan harga telur ayam berkenaan paling murah di pasaran ketika ini iaitu 37 sen berbanding gred B (39 sen) dan gred A (41 sen)."Masalah ini mulai dikesan sejak Disember tahun lepas ketika negara berdepan bencana banjir. Ia kembali stabil pada Januari namun pada Februari, bekalan berkurangan disebabkan sambutan Tahun Baharu Cina," katanya ketika ditemui pemberita di sini semalam.Ngwe berkata keadaan mula stabil pada Mac namun menjelang April, bekalan susut semula berikutan umat Islam menyambut Ramadan.

Beliau berkata bagaimanapun telur gred A dan B masih banyak di pasaran tempatan walaupun sebahagiannya dieksport ke Singapura."Saya difahamkan perkara ini bukan berlaku di Melaka sahaja malah melibatkan negeri-negeri lain juga, justeru saya menyeru agar peniaga makanan membeli juga telur ayam gred A dan B kerana perbezaan harga hanyalah 2 sen bagi setiap gred."Agak sukar kepada pengeluar untuk mengeluarkan telur bagi satu gred sahaja kerana ia di luar kawalan mereka," katanya. - BERNAMA


Malaysia rayu penambahan kuota haji - Idris

CYBERJAYA, 21 April - Malaysia akan cuba membuat rayuan penambahan kuota haji dalam masa terdekat kepada kerajaan Arab Saudi.

Menteri di Jabatan Perdana Menteri (Hal Ehwal Agama), Datuk Idris Ahmad berkata ini berikutan kebarangkalian terdapat negara yang menolak untuk menghantar jemaah.Meskipun begitu, tiada jaminan rayuan ini akan diluluskan.  "Insya-Allah kita cuba merayu tetapi jaminan itu tidak boleh pasti, Insya-Allah, kita akan berusaha untuk merayu melalui kedutaan dan juga Tabung Haji," katanya.Beliau menyatakan demikian kepada media pada program Semarak Kasih Ramadan Bersama Komuniti Disayangi, di sini malam ini.

Terdahulu, Idris mengumumkan kerajaan Arab Saudi telah menetapkan seramai 14,306 orang jemaah haji Malaysia diluluskan menunaikan haji tahun ini. Jumlah tersebut adalah 45% daripada kuota tahunan yang biasa diterima sebelum ini iaitu 31,600 orang. Dalam pada itu, pada program Semarak Kasih Ramadan Bersama Komuniti Disayangi yang dihadiri beliau, Idris menyampaikan sumbangan kepada 100 peserta yang terdiri daripada 85 orang penghuni rumah pemulihan Riqab Majlis Agama Islam Selangor (MAIS) dan 15 wakil NGO Komuniti Hijrah di bawah Yayasan Ihtimam Malaysia.


Malaysia-Jepun sependapat isu pencerobohan negara berdaulat

PUTRAJAYA, 21 April - Perdana Menteri, Datuk Seri Ismail Sabri Yaakob memaklumkan beliau bersependapat dengan rakan sejawatannya dari Jepun, Fumio Kishida berhubung isu pencerobohan sesebuah negara terhadap mana-mana negara berdaulat.

Dua pemimpin tersebut yang berhubung melalui panggilan telefon SEMALAM menyifatkan tindakan pencerobohan adalah tidak wajar dan patut dikecam sekeras-kerasnya.

Dalam satu kenyataan Perdana Menteri menegaskan sebagai anggota Pergerakan Negara Berkecuali (NAM), pendirian Malaysia ialah kekal berkecuali dan tidak memihak kepada mana-mana negara yang berkonflik.

Ismail Sabri turut memaklumkan Malaysia menyokong proses dialog dan rundingan yang berasaskan undang-undang antarabangsa dan Piagam Pertubuhan Bangsa Bersatu (PBB).

Berhubung sekatan terhadap Rusia, beliau berkata tindakan itu mesti berdasarkan keputusan Majlis Keselamatan PBB dan tidak dibuat secara unilateral.

Malaysia pada masa sama menegaskan negara-negara kuasa besar perlu memfokuskan kepada isu pelarian Ukraine yang kini sudah melebihi 4 juta orang.


Muat turun bahan dari internet tidak sepatutnya terlalu lama - Annuar

(Menteri Komunikasi dan Multimedia (K-KOMM) Tan Sri Annuar Musa berucap pada majlis iftar/BERNAMA)

IPOH, 21 April - Agensi atau penggiat industri seperti Suruhanjaya Komunikasi dan Multimedia (SKMM) perlu turun padang, untuk memastikan masalah kelajuan Internet diatasi dari pelbagai sudut, termasuk pelantikan kontraktor dan menambah baik menara telekomunikasi, kata Menteri Komunikasi dan Multimedia Tan Sri Annuar Musa.

Katanya, ketika negara sedang bergerak ke arah pembangunan teknologi 5G, masalah memuat turun bahan dan kandungan internet hingga mengambil masa begitu lama tidak seharusnya berlaku.

“Ada banyak tempat yang saya buat ujian kelajuan dan didapati memang rendah seperti di Felda Kahang Barat, Kluang, Johor sebelum ini, hanya 12 Mbps sahaja. Bagaimana pelajar ingin memuat naik bahan kalau asyik keluar ‘donat’, dan berputar sahaja”.

“Kesian juga peniaga dalam talian, kerana berbuih kita berkempen untuk perniagaan dalam talian, tetapi internet sendiri tidak lancar. Kita tidak boleh menjadi kerajaan yang bercakap sahaja, tetapi tidak nampak hasilnya.

“Kita kena pastikan kerajaan berprestasi dalam setiap bidang. Apa guna kita bercakap itu ini, tetapi rakyat masih tunggu perkhidmatan internet yang memuaskan. Kehidupan kini tidak akan lengkap dan sempurna tanpa internet yang bagus, “ katanya ketika berucap dalam satu majlis berbuka puasa di sini hari ini.

Ujar beliau, pihak yang dilantik perlu menyiapkan pelan dirancang sebaik-baiknya, supaya hasrat menyediakan perkhidmatan 100% capaian internet kepada kawasan berpenduduk menjelang 2025 dapat dijayakan.


HIJRAH24 diyakini berupaya lonjak semula aktiviti perniagaan, pelaburan TH - PM

KUALA LUMPUR, 20 April - Pelan HIJRAH24 Lembaga Tabung Haji 2022-2024, Hijrah24, yang dilancarkan hari ini diyakini berupaya melonjakkan semula aktiviti perniagaan serta pelaburan Tabung Haji, TH. Perdana Menteri, Datuk Seri Ismail Sabri Yaakob berkata ia bagi memastikan kesinambungan dan kecemerlangannya secara berterusan.Menurutnya, pelan itu dibangunkan selari dengan nilai dan ciri-ciri Keluarga Malaysia yang menerapkan pengkayaan nilai keterangkuman, kebersamaan dan kesyukuran. "HIJRAH24 merupakan Pelan Transformasi Strategik TH 2022-2024 bagi memacu organisasi untuk tiga tahun ke hadapan, terutamanya dalam menempuh cabaran yang mendatang."Saya difahamkan pelan ini merangkumi 24 inisiatif strategik untuk mencapai aspirasi TH, dengan tumpuan kepada pengukuhan struktur tadbir urus korporat, operasi serta didorong oleh inisiatif digitalisasi," katanya ketika melancarkan pelan HIJRAH24, di sini hari ini.

Ismail Sabri juga berkata melalui HIJRAH24, TH menetapkan sasaran utama iaitu peningkatan saiz dana berjumlah RM100 bilion pada 2024 serta penambahan jumlah pendeposit meliputi lebih 50% daripada penduduk Islam Malaysia.Turut disasarkan keuntungan boleh agih kepada pendeposit pada kadar melebihi 0.75% daripada kadar pulangan Islamik, peningkatan pengguna THiJARI melebihi empat juta pengguna, Indeks Kepuasan Pelanggan melebihi 90% dan Indeks Penglibatan Anggota melebihi 75%. "Tahniah saya ucapkan kepada Tabung Haji atas usaha gigih bagi memastikan institusi Islam yang menjadi ikonkebanggaan negara terus berdaya saing dan kekal relevan."Saya mendoakan agar HIJRAH24 ini dapat dikotakan pada akhir tempoh 2024 seperti yang dirancang," katanya.

(Ismail Sabri (dua dari kiri) ketika melancarkan Pelan HIJRAH24 Lembaga Tabung Haji 2022-2024)

Dalam pada itu katanya, kerajaan menaruh keyakinan kepada Tabung Haji dan akan terus memberi sokongan atas usaha dan inisiatifnya demi kebaikan jemaah haji khususnya dan umat Islam umumnya.


Pelan wujud peluang pekerjaan bagi etnik Rohingya perlu kajian teliti

KUALA LUMPUR, 21 April - Kementerian Sumber Manusia dan Kementerian Dalam Negeri sedang mengkaji secara mendalam pelan mewujudkan peluang pekerjaan buat etnik Rohingya di negara ini atas faktor keselamatan.Menteri Sumber Manusia, Datuk Seri M. Saravanan berkata kajian terperinci penting bagi mengelak lebih ramai pelarian Rohingya datang ke Malaysia jika pelan itu dilaksanakan.

(Datuk Seri M. Saravanan ditemui wartawan selepas Majlis Iftar PERKESO 2022)

"Saya telah berbincang dengan Menteri Dalam Negeri, Datuk Seri Hamzah Zainudin berkaitan faktor keselamatan. Beliau risau sekiranya kita benarkan begitu sahaja tanpa rancangan teratur, mungkin lebih ramai pelarian datang ke Malaysia. "Jadi kita masih perlu mengkaji secara mendalam dari segi pelaksanaan. Setakat ini, belum ada keputusan," katanya dalam sidang media selepas Majlis Iftar Perkeso 2022, di sini.

Beliau berkata demikian ketika mengulas insiden 528 tahanan etnik Rohingya yang lolos dari Depot Tahanan Imigresen Sungai Bakap pada kira-kira 4.30 pagi tadi.

Setakat 8 malam, seramai 351 pelarian berjaya ditahan semula dan polis melancarkan gerakan mencari mereka yang masih lolos.Insiden itu turut menyaksikan enam pelarian maut akibat dilanggar kenderaan semasa melintasi Kilometer 168 Lebuh Raya Utara Selatan (PLUS) arah selatan berhampiran kawasan Jawi, Pulau Pinang.


USIM cipta aplikasi Quran isyarat pertama di Malaysia

NILAI, 20 April- Universiti Sains Islam Malaysia (USIM) mendapat pengiktirafan ‘Malaysia Book of Records’ sebagai yang pertama di negara ini membangunkan Aplikasi Quran Isyarat yang membolehkan komuniti Orang Kurang Upaya (OKU) masalah pendengaran membaca Al-Quran.Pengarah Pusat Penyelidikan Ibnu Ummi Maktum (UMMI) USIM, Dr. Haji Norakyairee Mohd Raus memberitahu, komuniti OKU pendengaran bukan sahaja dari Malaysia, malah dari seluruh dunia mampu membaca Al-Quran menggunakan Aplikasi Quran Isyarat yang boleh dimuat turun melalui platform android dan iOS secara percuma.Pembangunan aplikasi tersebut bermula dengan usaha memenuhi permintaan Persatuan Orang Pekak Muslim Malaysia dan Persatuan Orang Pekak Negeri Sembilan seawal 2015 untuk mempelajari Al-Quran sesuai dengan ketidakupayaan mereka mendengar dan bertutur.Aplikasi Quran Isyarat yang dibangunkan pada 2017 dengan kos hampir RM1 juta itu lengkap dengan 30 juzuk kaedah tilawah Al-Quran berbentuk isyarat kod tangan dan Transliterasi Makhraj.Beliau ditemui pada Majlis Perasmian Bangunan Fakulti Perubatan dan Sains Kesihatan serta Pelancaran Aplikasi Quran Isyarat USIM di Nilai.Tuanku Ampuan Besar Negeri Sembilan, Tuanku Aishah Rohani Almarhum Tengku Besar Mahmud sebagai Tuanku Canselor USIM berkenan menyempurnakan majlis perasmian tersebut.

(Tuanku Ampuan Besar Negeri Sembilan, Tuanku Aishah Rohani Almarhum Tengku Besar Mahmud berkenan merasmikan majlis pengiktirafan USIM yang membangunkan Aplikasi Quran Isyarat  dalam 'Malaysia Book of Records' )


Sebanyak 24 pusat pemasangan RFID disedikan di lebuh raya PLUS

Kuala Lumpur, 18 April - Sebanyak 24 Pusat Pemasangan RFID (Identifikasi Frekuensi Radio) disediakan di sepanjang lebuh raya PLUS Malaysia Bhd (PLUS) yang merupakan sebahagian daripada lebih 60 pusat pemasangan di seluruh negara.Menurut PLUS dalam satu kenyataan, pusat itu dikendalikan oleh pasukan yang berdedikasi dan komited sepenuhnya dalam memasang dan memastikan kadar pengesanan yang tinggi daripada tag RFID pada setiap kenderaan."Kami juga ingin menggalakkan pelanggan yang mengalami isu pengesanan tag RFID untuk mengunjungi mana-mana pusat pemasangan terdekat untuk pemeriksaan lanjut bagi membetulkan masalah yang dihadapi berkenaan tag RFID," katanya.

Sementara itu, PLUS berkata harga jualan tag RFID tidak diputuskan atau dikenakan oleh PLUS dalam apa jua cara dan ia adalah mengikut budi bicara mutlak Touch 'n Go Sdn Bhd sebagai pemilik produk gerbang pembayaran termasuk kad Touch 'n Go dan peranti SmartTAG."Peranan PLUS adalah daripada aspek pemasangan, integrasi sistem dan operasi pembaca gantri di plaza tol dan mengekalkan standard ISO IEC180000-6C."Apabila kami mendapat lebih banyak trafik melalui lorong RFID, kami mengumpul lebih banyak data. Data tambahan ini membolehkan kami untuk terus memperbaiki dan meningkatkan kecekapan sistem sepanjang masa, untuk memberikan pelanggan pengalaman perjalanan yang lebih lancar," katanya.Pelanggan boleh mendapatkan senarai pusat pemasangan RFID melalui https://rfidregister.touchngo.com.my/fitment-centres -BERNAMA


Melaka jadi tuan rumah penganjuran HAWANA

MELAKA, 18 April- Melaka akan menjadi tuan rumah bagi penganjuran Hari Wartawan Nasional (HAWANA) yang akan berlangsung pada 29 Mei ini.Menteri Komunikasi dan Multimedia (MenKOMM) Tan Sri Annuar Musa berkata ia akan dirasmikan Perdana Menteri Datuk Seri Ismail Sabri Yaakob dan menjadikan penganjuran itu sebagai acara tahunan. "Pertubuhan Berita Nasional Malaysia (Bernama) akan menjadi penganjur bagi HAWANA berkenaan dengan sokongan daripada Ikatan Setia Kawan Wartawan Malaysia Indonesia (ISWAMI)," katanya kepada pemberita selepas Majlis Iftar MenKOMM bersama komuniti negeri Melaka di sini malam tadi.Turut hadir Pemangku Ketua Pegawai Eksekutif Bernama Roslan Ariffin.Annuar berkata penganjuran HAWANA ini adalah mengikut penganjuran Hari Pers Nasional (HPN) yang dilaksanakan di Indonesia bagi menghargai jasa pengamal media membuat liputan berita.Katanya, Melaka dipilih kerana ia merupakan bandar bersejarah dan mengambil sempena lokasi sejarah awal kemerdekaan negara bermula, sekali gus menjadi tempat terbaik bagi penganjuran HAWANA.

(Menteri Komunikasi dan Multimedia (MenKOMM), Tan Sri Annuar Musa)

"Menerusi perbincangan antara persatuan wartawan Malaysia dan wartawan Indonesia, kita hendak memperpanjang hari wartawan untuk diadakan di Malaysia bagi menghargai profesion kewartawanan."Ia akan dibuat dengan satu cara lebih tersusun setiap tahun dan lokasi penganjuran diadakan secara bergilir dari satu negeri ke negeri (lain),” katanya.


Pengeluaran khas KWSP dikreditkan mulai esok

KUALA LUMPUR, 17 April- Pengeluaran Khas KWSP akan mula dikreditkan kepada pemohon bermula esok dan bukannya pada 20 April seperti yang diumumkan sebelum ini.Perkara berkenaan dimaklumkan oleh Menteri Kewangan, Tengku Datuk Seri Zafrul Tengku Abdul Aziz menerusi Facebooknya.Datuk Seri Zafrul berharap pengeluaran berkenaan akan lebih menceriakan sambutan Aidilfitri #KeluargaMalaysia."Saya menerima pelbagai mesej dan komen daripada rakyat yang mahukan pengeluaran tersebut dipercepatkan. Saya mendengar suara anda. Oleh itu, setelah berbincang dengan KWSP, sukacita dimaklumkan pengeluaran khas KWSP akan dikreditkan secara berperingkat mulai 18 April 2022," kata Zafrul dalam satu video di laman Facebooknya.

(Menteri Kewangan, Tengku Datuk Seri Zafrul Tengku Abdul Aziz menyatakan perkara itu di Facebooknya)

Terdahulu, Perdana Menteri, Datuk Seri Ismail Sabri membenarkan pengeluaran khas sebanyak RM10,000 maksimum bagi membantu kelangsungan hidup rakyat yang berdepan pelbagai cabaran akibat pandemik COVID-19.Pencarum yang membuat permohonan tersebut disaran berbelanja dengan hemah selain mengatur pelbagai langkah menambah kewangan sedia ada dengan baik.Hal ini dapat membantu mengelakkan masalah kewangan pada masa hadapan.


Tiket penerbangan Sabah Sarawak mahal, takkan balik naik kereta? - PM

BERA, 17 April - Perdana Menteri Datuk Seri Ismail Sabri Yaakob menyelar tindakan pengendali syarikat penerbangan yang menaikkan kadar tambang kapal terbang ke Sabah dan Sarawak pada musim perayaan ini.Ismail Sabri mengingatkan agar pengendali syarikat penerbangan tidak mengambil keuntungan secara berlebihan dengan menaikkan harga tiket ke Pulau Borneo itu.Malah beliau menyifatkan harga tiket yang dikatakan naik sehingga 500 peratus pada musim perayaan itu sebagai agak melampau kerana rakyat tidak mempunyai alternatif untuk ke pulang ke negeri-negeri berkenaan selain dengan menaiki kapal terbang."Kalau tiket penerbangan tinggi ke Kedah, Pulau Pinang... mereka boleh lagi naik kereta kerana ada alternatif lain."Tapi, kalau tiket penerbangan ke Sabah dan Sarawak naik harga...nak naik apa? Takkan hendak naik kereta balik ke Sabah. "Saya difahamkan harga sama mahal macam pergi ke London," katanya, semasa berucap merasmikan pasar raya MG CoopMart dan Jualan Murah Semarak Ramadan Keluarga Malaysia Parlimen Bera di Bera di sini hari ini.

Prihatin dengan keluhan rakyat, perdana menteri telah meminta Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi untuk meneliti jika berlaku perlanggaran di bawah Akta Kawalan Harga dan Antipencatutan (AKHAP) 2011 berhubung kenaikan harga itu. "KPDNHEP perlu tegas terhadap mana-mana pihak, tidak kira syarikat besar atau kecil yang mengambil untung berlebihan di bawah AKHAP... tindakan segera perlu diambil untuk menjaga kepentingan rakyat. "Kita tidak akan membiarkan peniaga mengambil kesempatan pada waktu (sambutan) Hari Raya atau puasa untuk memberi tekanan kepada rakyat," katanya lagi.Ismail turut meminta Menteri Pengangkutan Datuk Seri Dr Wee Ka Siong mencari jalan penyelesaian bersama dengan pengendali syarikat penerbangan bagi mengurangkan harga tiket."Saya difahamkan pertemuan dengan pihak-pihak terlibat telah berlangsung," katanya.Pada 10 April lalu, media melaporkan tiket penerbangan ke Sabah dan Sarawak membebankan warga kedua-dua negeri berkenaan.Isu tersebut menjadi perbualan hangat apabila laman web syarikat penerbangan komersial baru-baru ini memaparkan tambang penerbangan melonjak sehingga RM2,000 bagi penerbangan pergi balik menjelang tempoh perayaan Hari Raya Aidilfitri (29 April hingga 8 Mei).


Malaysia mahu dunia perbaharui tekad selesai konflik Israel-Palestin

(Polis Israel melepaskan gas pemedih mata semasa pertempuran terhadap umat Islam Palestin di Masjid Al-Aqsa pada Jumaat/FOTO AFP)

KUALA LUMPUR, 16 April - Malaysia mengutuk sekeras-kerasnya serangan tentera Israel ke atas penduduk awam dan jemaah Palestin di Masjid Al-Aqsa, awal pagi semalam.

Perdana Menteri, Datuk Seri Ismail Sabri Yaakob berkata serangan yang berlaku ke atas salah sebuah masjid paling suci bagi umat Islam dan dalam bulan Ramadan yang mulia ini menunjukkan keganasan berlanjutan dan dasar aparteid yang diamalkan oleh tentera penjajah Israel terhadap hak-hak asasi, kehidupan, kesejahteraan serta maruah rakyat Palestin.

"Malaysia amat bimbang susulan peningkatan keganasan di wilayah Palestin yang diduduki Israel.

"Mendasari hal ini, Malaysia meminta masyarakat antarabangsa memperbaharui tekad bagi mencari penyelesaian terhadap konflik Israel-Palestin yang berpanjangan ini," katanya dalam kenyataan hari ini.

Ismail Sabri berkata Malaysia juga akan terus bekerjasama rapat dengan masyarakat antarabangsa bagi mencari keamanan dan keadilan bagi rakyat Palestin selain kemakmuran di rantau Timur Tengah.

Dalam kenyataan itu, Perdana Menteri turut menegaskan sokongan Malaysia terhadap rakyat Palestin tidak berbelah bahagi untuk menubuhkan sebuah negara Palestin merdeka.

"Pada masa yang sama, Malaysia juga menegaskan sokongan tidak berbelah bahagi kepada rakyat Palestin dan perjuangan mereka bagi mendapatkan kemerdekaan daripada pendudukan haram Israel.

"Seterusnya merealisasikan aspirasi untuk menubuhkan sebuah negara Palestin yang merdeka berdasarkan sempadan pra-1967 dan Baitulmuqaddis sebagai ibu kotanya," katanya.


Keindahan Ramadan dihayati, dorong golongan mualaf dalami Islam

BUKIT BARU,MELAKA, 16 April- Keindahan Ramadan turut dihayati oleh saudara baharu yang pertama kali melakukan ibadah berpuasa pada tahun ini.  Bagi mereka pengalaman baharu itu sedikit sebanyak mendorong mereka untuk terus mendalami agama Islam.  Menurut saudara baharu yang hanya mahu dikenali sebagai Muhammad, 29 tahun, sebelum membuat keputusan untuk memeluk agama Islam pada Disember tahun lalu, dia sudah mula mencuba melakukan ibadah puasa ini secara bersendirian.  "Tahun lepas pernah 'try' sendiri tertinggal beberapa hari lah , tapi tahun ni 'official' dalam agama islam ni belum lagi tinggal, pengalaman dia ada sehari tu saya bangun lewat lah dapat minum sesuap air, tapi 'try j'uga, tapi ok boleh bukan berat sangat lah," katanya.

(Muhammad ketika diwawancara pemberita pada Program SWM Kasih Santun Ramadan)

Sementara itu, seorang lagi mualaf yang mahu dikenali sebagai Ecah berkata, sokongan suami banyak membantunya sebagai saudara baharu dalam menjalani bulan Ramadan."Bagi saya sebab lepas kahwin tu suami adalah macam nasihatkan saya kalau boleh amalkanlah bangun solat subuh awal, lakukan solat dhuha dan sebagainya, macam tu lah pada awalnya agak susah, berat sebab kita tak biasakan amalkan tapi sekarang Alhamdulillah dah ok untuk bangun seawalnya untuk sahur dan lakukan ibadah lain," katanya.

(Ecah menceritakan pengalaman pertamanya menjalani ibadah puasa sebagai saudara baharu)

Mereka ditemui pada Program SWM Kasih Santun Ramadan raikan golongan mualaf anjuran syarikat konsesi pengurusan sisa pepejal dan pembersihan awam, SWM Environment Sdn Bhd di Bukit Baru.  Pada program berkenaan, seramai 10 saudara baharu menerima sumbangan berupa senaskah Al-Quran, sejadah dan barangan keperluan harian.


ePEMULA pupuk budaya transaksi tanpa tunai, ringankan beban keluarga Malaysia

CYBERJAYA, 15 April - Program ePemula bertujuan memupuk budaya transaksi tanpa tunai dalam kalangan belia di samping meringankan beban kewangan Keluarga Malaysia.Perdana Menteri, Datuk Seri Ismail Sabri Yaakob berkata program akan memperkasa dan membudayakan sistem kewangan digital bagi memastikan kemajuan inklusif untuk semua lapisan rakyat serta perniagaan. "Pada masa yang sama, kerajaan sedar generasi muda dan teknologi digital juga sememangnya saling berkait rapat. Hampir semua golongan belia hari ini menggunakan teknologi digital sebagai gaya hidup."Ini termasuk untuk berinteraksi sesama rakan, menimba ilmu pengetahuan atau melakukan transaksi kewangan tanpa tunai. Dikenali sebagai 'digital natives', golongan belia memainkan peranan penting dalam menggerakkan agenda digitalisasi di Malaysia," katanya.Beliau berucap demikian pada majlis pelancaran ePemula di Universiti Multimedia, di sini hari ini. Ismail Sabri berharap golongan belia yang layak dapat membelanjakan ePemula secara bijak untuk menyokong perniagaan tempatan terutama Perusahaan Mikro Kecil dan Sederhana (PMKS) yang terjejas akibat COVID-19.

(Ismail Sabri berucap pada majlis pelancaran ePemula hari ini)

Menurut beliau, sekiranya lebih banyak perniagaan pulih, negara dapat memperoleh lebih banyak hasil sekali gus ramai rakyat terutama golongan B40 boleh dibantu.Program ePemula di bawah Bajet 2022 merupakan insentif kredit etunai sebanyak RM150 membabitkan peruntukan RM300 juta dijangka memanfaatkan seramai 2 juta orang belia seluruh negara berumur lingkungan 18 hingga 20 tahun."Belia yang layak akan mendapat kredit sebanyak RM150 dalam edompet pilihan mereka iaitu BigPay, GrabPay, ShopeePay atau Touch ‘n Go eWallet."Saya difahamkan keempat-empat penyedia edompet ini juga memberikan insentif tambahan dalam bentuk baucar, mata terkumpul, diskaun dan banyak lagi manfaat menarik sepanjang tempoh program ini," kata Ismail Sabri. Dalam pada itu, Perdana Menteri berkata kerajaan komited untuk terus menggalakkan pembayaran secara elektronik dalam kalangan peniaga dan pengguna bagi mewujudkan masyarakat Keluarga Malaysia tanpa tunai. "Pada masa ini, semakin ramai usahawan dan para peniaga, termasuk PMKS bertransaksi secara etunai.Pengguna juga semakin yakin dengan penggunaan etunai melalui pelbagai edompet."Ini jelas terbukti apabila transaksi etunai berkembang dengan ketara sebanyak RM50.5 bilion pada tahun 2021, berbanding RM29.6 bilion pada tahun 2020," jelas beliau.


Tidak perlu polemikkan program PerantiSiswa Keluarga Malaysia - Annuar

KUALA LUMPUR, 15 April - Konsep pemberian kemudahan peranti kepada penuntut Insitusi Pengajian Tinggi Awam dan Swasta menerusi program PerantiSiswa Keluarga Malaysia, tidak seharusnya dibahas atau dipolemikkan.Menteri Komunikasi dan Multimedia, Tan Sri Annuar Musa memaklumkan, inisiatif itu diwujudkan bagi membolehkan semua penuntut IPTA dan IPTS mempunyai akses kepada kemudahan pembelajaran yang berkualiti dan berterusan.Beliau berkata, penerangan berhubung perkara itu akan diberi dari semasa ke semasa bagi mengelak sebarang pertikaian dan salah faham yang mengelirukan mengenai kaedah pemberian peranti.

(Tan Sri Annuar usai rakaman rancangan Inklusif di Wisma Berita, Angkasapuri)

"Peranti siswa ialah mewujudkan peranti di mana siswa-siswi ada capaian untuk menggunakannya bagi membantu pembelajaran mereka. Jadi soal pemilikan bukan perkara terpenting tapi kebolehgunaan dan ketersediaan sepanjang mereka belajar. " Dan ini akan terus diberi penerangan kerana ada pihak yang cuba mempolemikkan perkara ini. Kenapa tidak beri terus? Kenapa pinjam? Sebenarnya bukan pinjam pun. Memberi hak kegunaan, bukan pada satu peranti. "Jadi kalau peranti rosak, peranti tenggelam banjir dan sebagainya, mereka boleh dapat lagi peranti yang lain. Kalau beri, dapat satu itu saj, kan? Dan kalau rosak dia kena tanggung sendiri. Ini kalau rosak dan sebagainya ada perkhidmatan susulan bawah program ini," kata Annuar selepas rakaman rancangan Inklusif di Wisma Berita, Angkasapuri.Menurut beliau, pertimbangan mengenai hak milikan terus sebaik pelajar tamat pengajian akan diputuskan kemudian.


Isu harga tambang: Tingkatkan frekuensi penerbangan ke Sabah, Sarawak

KUALA LUMPUR, 15 April - Suruhanjaya Penerbangan Malaysia (MAVCOM), Pihak Berkuasa Penerbangan Awam Malaysia (CAAM) serta Malaysia Airports Holdings Berhad (MAHB) bersedia untuk mempertimbang dan meluluskan permohonan syarikat-syarikat penerbangan untuk menambah frekuensi penerbangan.Menurut Menteri Pengangkutan, Datuk Seri Wee Ka Siong, ia juga termasuk pengoperasian perkhidmatan kawalan trafik udara serta melanjutkan waktu operasi lapangan terbang pada musim perayaan ini dan akan datang."CAAM sudah pun meluluskan pelanjutan waktu pengoperasian perkhidmatan kawalan trafik udara di lapangan terbang yang diperlukan. "Ini akan membantu syarikat penerbangan dalam perancangan penambahan kapasiti terutamanya menjelang musim perayaan," katanya menerusi satu kenyataan media pada Jumaat.Ka Siong turut meminta MAVCOM dan syarikat-syariakt penerbangan menjalankan siasatan secara terperinci dengan segera dan menyeluruh mengenai isu kenaikan harga tambang penerbangan pada musim perayaan ini.Kenaikan harga tambang ini katanya disebabkan oleh peningkatan kos operasi terutamanya kenaikan harga bahan api.Mekanisme penetapan harga dinamik yang menggunakan Kecerdasan Buatan atau Artificial Intelligence (AI) juga proses penentuan harga tambang, bukan secara manual untuk menaikkan harga seperti yang didakwa.

(Wee Ka Siong, mempengerusikan mesyuarat khas bersama pihak MOT, MAVCOM, Pihak Berkuasa Penerbangan Awam Malaysia (CAAM) serta syarikat-syarikat penerbangan domestik bagi mencari penyelesaian terbaik dalam menangani masalah dan keluhan rakyat/FOTO Facebook Wee Ka Siong)

Jelasnya lagi, syarikat penerbangan juga menghadapi masalah untuk menambah kapasiti penerbangan dengan segera akibat pandemik COVID-19."Pesawat-pesawat penerbangan perlu melalui proses penyelenggaraan, pembaikan dan baik pulih atau MRO (maintenance, repair, overhaul) sebelum pesawat diluluskan bagi tujuan perkhidmatan dengan selamat," katanya.Tambahnya, setelah negara memasuki fasa peralihan ke endemik dan permintaan meningkat daripada pengguna, syarikat penerbangan akan memerlukan lebih banyak masa dan alat gantian untuk kesiap-siagaan pengoperasian semula."Kami komited dan akan berusaha sedaya upaya untuk menurunkan tambang penerbangan bagi meringankan beban yang ditanggung oleh rakyat. "MOT melalui MAVCOM akan memaklumkan kepada orang ramai mengenai hasil perbincangan dengan semua syarikat penerbangan dalam tempoh terdekat," katanya yang menjawab isu kenaikan mendadak harga tambang penerbangan antara Semenanjung ke Sabah dan Sarawak sempena musim perayaan Hari Raya Aidilfitri.


Individu 60 tahun ke atas dengan komorbiditi disyor dapatkan dos penggalak kedua

KUALA LUMPUR, 14 April - Individu berumur 60 tahun dan ke atas dengan komorbiditi berisiko tinggi disyor mendapatkan dos penggalak kedua.

Ini termasuk golongan warga emas yang berada bawah fasiliti penjagaan jangka panjang.Menteri Kesihatan, Khairy Jamaluddin berkata keputusan itu dibuat selepas penelitian daripada Panel Kumpulan Kerja Teknikal (TWG)."Kajian menunjukkan individu berumur 60 tahun dan ke atas dengan komorbiditi seperti penyakit paru-paru, jantung, buah pinggang, penyakit hati dan diabetis, berisiko lebih tinggi mendapat gejala serius dan kematian akibat COVID-19," katanya dalam sidang media khas di Parlimen hari ini.Menurutnya, dos penggalak kedua ini boleh diberikan dengan selang masa sekurang-kurangnya empat hingga enam bulan selepas tarikh dos penggalak pertama."Ingin saya jelaskan bahawa ia tidak wajib, ini pilihan kepada mereka, kepada individu 60 tahun dan ke atas yang mempunyai komorbiditi berisiko tinggi. "Kita akan umumkan bagaimana hendak buat temujanji dan sebagainya. Ini hanya option kepada mereka, bukan kita buat program PICK seperti dahulu," kata beliau.

(Khairy pada sidang media di Parlimen hari ini)

Jelas Khairy, bagi individu berumur 60 tahun dan ke atas yang telah lengkap mengambil dos penggalak dan didapati mengalami jangkitan COVID-19, mereka layak menerima dos penggalak kedua, tiga bulan selepas pulih sepenuhnya.  Walau bagaimanapun pelaksanaan syor terbaharu ini tidak akan menjejaskan status vaksinasi lengkap individu berisiko tinggi yang tidak mengambil dos penggalak kedua tersebut.  Pihaknya kini sedang mengemaskini Garis Panduan Klinikal yang akan memperincikan perlaksanaan tersebut.  Selain itu, Khairy turut memaklumkan individu berumur 12 tahun dan ke atas boleh diberikan dos penggalak dengan selang masa sekurang-kurangnya 28 hari selepas tarikh dos kedua.  Tambahnya, buat masa ini, vaksin mRNA Comirnaty (Pfizer-BioNTech) merupakan vaksin yang disyorkan bagi dos penggalak kedua berdasarkan data saintifik yang tersedia.


Bekalan benih padi sah di Kedah stabil

ALOR SETAR, 14 April -  Tiada isu kekurangan bekalan benih padi sah di Kedah.

Bekalan benih padi sah di negeri itu berada dalam keadaan stabil dan boleh diperolehi dari mana-mana peruncit yang diberi kebenaran oleh Ketua Pengarah Kawalselia Padi Dan Beras. Ia hasil “Ops Benih” yang dijalankan oleh Seksyen Kawalselia Padi Dan Beras, Kementerian Pertanian Dan Industri Makanan selama tiga hari yang berakhir hari ini. Operasi tersebut bertujuan memeriksa bekalan dan pengedaran benih padi sah di negeri Kedah serta pematuhan Perintah Tetap Ketua Pengarah Kawalselia Padi dan Beras (Penetapan kawalan pemasaran dan harga jualan maksimum benih padi sah).  Operasi melibatkan pemeriksaan di peringkat pengeluar, pemborong, dan peruncit benih padi sah di seluruh negeri itu.Exco Pertanian dan Industri Makanan Kedah, Azman Nasruddin berkata, secara keseluruhannya pengeluar, pemborong dan peruncit mematuhi peraturan yang telah ditetapkan serta mematuhi harga maksimum di ditetapkan iaitu RM31 di peringkat borong, manakala RM35 di peringkat runcit bagi setiap kampit, 20 kilogram.  Beliau berkata aktiviti pengedaran benih padi sah ketika ini sedikit perlahan walaupun musim tanaman padi sudah bermula sejak Mac lalu.  Ia berkemungkinan disebabkan musim tanaman padi kali ini pada bulan Ramadan, kebanyakkan petani menangguhkan aktiviti penanaman padi tersebut. Bagaimanapun, petani disaran untuk mendapatkan benih padi walaupun tidak menjalankan aktiviti penanaman padi pada bulan ini.Ia bagi mengelakkan pembelian serentak dimana dikhuatiri berlaku eksploitasi harga benih padi apabila berlaku permintaan tinggi. Oleh itu, beliau berharap petani dapat membeli benih-benih padi bermula sekarang sebagai simpanan bagi mengelakan berlaku kekalutan. Sementara itu, pihak Kawalselia Padi Dan Beras juga akan menyantuni petani selepas raya iaitu semasa musim penanaman kembali aktif.  Pengarah Kawalselia Padi Dan Beras Kementerian Pertanian Dan Industri Makanan negeri Kedah, Abdul Rahman Tajudin berkata pihaknya tidak berkompromi dengan mana-mana pihak yang didapati cuba mengambil kesempatan menaikkan harga atau menyembunyikan benih padi dari pasaran.  "Tindakan tegas akan diambil di bawah peruntukan undang-undang sedia ada yang dikuatkuasakan oleh Kementerian ini", katanya.  Tambahnya, orang ramai juga diminta untuk memberikan kerjasama dengan pihak kerajaan dalam usaha memastikan bekalan dan harga benih padi sah terkawal."Sekiranya mempunyai sebarang maklumat boleh mengemukakan aduan ke Pejabat Kawalselia Padi Dan Beras berhampiran", katanya.

(Pemeriksaan di salah sebuah kilang pengeluar benih padi sah di Kedah)


Pusat Konvensyen Kuala Lumpur jadi hos lebih 20 acara antarabangsa tahun ini

KUALA LUMPUR, 14 April- Pusat Konvensyen Kuala Lumpur akan menjadi hos bagi lebih 20 acara antarabangsa berprofil tinggi, 10 konvensyen dan 13 pameran mulai kini dan sehingga Disember 2022.Menurut kenyataan Pusat Konvensyen Kuala Lumpur, keseluruhannya, kira-kira 117 acara perniagaan dan hiburan telah disahkan akan diadakan di tempat acara perniagaan utama itu pada 2022.Pengurus Besar, Alan Pryor berkata pusat itu mengadakan beberapa lawatan tapak baru-baru ini untuk penganjuran persidangan antarabangsa akan datang selain menumpukan usaha membantu pelanggan, penganjur acara, pengunjung dan tetamu beralih kepada penganjuran dan menghadiri acara dan mesyuarat secara fizikal dengan selamat dan selesa.“Kami gembira untuk mengalu-alukan pelanggan antarabangsa dan delegasi kembali ke pusat konvensyen ini selepas berehat panjang. Mesyuarat dan pameran antarabangsa adalah penting buat Malaysia dan juga kepada sektor hospitaliti dan acara perniagaanya,” katanya dalam kenyataan yang sama hari ini.Beliau berkata pembukaan semula sempadan antarabangsa Malaysia akan memacu pemulihan ekonomi negara ini, namun pusat konvensyen itu kembali kepada landskap acara perniagaan yang sukar memandangkan urusan atau hal ehwal perniagaan keseluruhannya suram sekali gus menjadikan persaingan lebih sengit dan perang harga semakin agresif.

Malaysia memerlukan dasar dan strategi kukuh serta yang menambat minat untuk memanfaatkan cadangan nilai menarik destinasi itu bagi menonjolkan kelebihan negara ini berbanding pesaing di negara jiran di samping membantu menarik lebih banyak acara antarabangsa datang ke Malaysia, katanya.Antara acara antarabangsa yang akan dihoskan oleh Pusat Konvensyen Kuala Lumpur ialah Kongres Antarabangsa mengenai Penyakit Berjangkit 2022, Persidangan Antarabangsa Pertanian Tropika 2022, Simposium Geosains dan Penderiaan Jauh Antarabangsa 2022 serta Simposium Turbo Mesin dan Pam Asia 2022.


Pindaan Akta TAT ke Parlimen tahun ini - Hishammuddin

(Hishammuddin bercakap kepada media hari ini)

KUALA LUMPUR, 14 April - Pindaan Akta Tabung Angkatan Tentera (TAT) akan dibawa ke Parlimen untuk dipinda tahun ini.Menteri Kanan Pertahanan, Datuk Seri Hishammuddin Hussein berkata ini bagi membolehkan tabung persaraan itu yang diuruskan Lembaga Tabung Angkatan Tentera (LTAT) dijamin sepenuhnya oleh kerajaan.Menurutnya, Kabinet sudah memberi kelulusan secara prinsip dan ia akan dibawa ke Parlimen untuk dipinda pada tahun ini juga.Pindaan itu juga bagi membenarkan pencarum memilih untuk terus menabung dengan LTAT walaupun sudah tamat perkhidmatan."Insya-Allah dalam sesi akan datang pindaan kepada Akta Tabung Angkatan Tentera pertamanya untuk memberikan fleksibiliti agar pencarum tentera boleh memilih untuk meningkatkan kadar caruman syer pekerja individu lebih daripada 10% dan kedua membenarkan pencarum memilih untuk terus menabung dengan LTAT walaupun sudah tamat perkhidmatan," katanya.

(Hishammuddin pada majlis penyampaian sumbangan Aidilfitri Angkatan Tentera Malaysia (ATM) 2022)

Beliau bercakap dalam sidang media selepas majlis penyampaian sumbangan Aidilfitri Angkatan Tentera Malaysia (ATM) 2022 di Auditorium, Kementerian Pertahanan, di sini hari ini.Terdahulu dalam ucapannya, Hishammuddin menzahirkan ucapan terima kasih kepada 77 penyumbang yang menghulurkan sumbangan hari raya dalam pelbagai bentuk kepada anggota Angkatan Tentera Malaysia (ATM) khususnya yang bertugas semasa sambutan Hari Raya Aidilfitri.Daripada 77 penyumbang, 11 membuat sumbangan berbentuk barangan manakala 66 lagi memberi sumbangan berbentuk kewangan dengan nilai keseluruhan lebih RM1.8 juta.


Pantau bazar Ramadan, Jabatan Kesihatan Terengganu keluarkan 153 notis

BATU BUROK, 13 April - 153 notis dikeluarkan Jabatan Kesihatan Terengganu atas pelbagai kesalahan dengan jumlah kompaun bernilai lebih RM18,000 menerusi pemantauan di bazar Ramadan seluruh negeri setakat ini. Pengarahnya, Datuk Dr Kasemani Embong memberitahu, 1,733 gerai jualan makanan dan minuman di 59 bazar diperiksa sejak 1 Ramadan lalu.Antara kesalahan tertinggi direkodkan adalah tidak memakai apron, tidak memenuhi piawaian kebersihan diri, menggaji pekerja yang tidak mempunyai latihan dan tidak mendapat suntikan Tifoid.

(Pengarah Jabatan Kesihatan Terengganu, Datuk Dr Kasemani Embong)

Setakat semalam, pihaknya telah mengambil 122 sampel dan dihantar ke makmal untuk dianalisis.

"Kalau melihat sampel-sampel yang kita ambil in sebenarnya memang kita buat pemilihan. Kita akan memilih sampel-sampel yang berisiko tinggi terutamanya kalau yang kita lihat yang menggunakan santan, yang seperti mana kerabu, kuih-kuih atau pun yang berkuah yang kita rasa ianya berisiko. Beliau bercakap kepada media selepas mengadakan tinjauan bersama penguatkuasa kesihatan di tapak operasi Jualan Bazar Ramadan di Pantai Batu Burok.


PM berbuka bersama Menteri Kabinet, MB dan Duta Asing

PUTRAJAYA, 13 April- Perdana Menteri Datuk Seri Ismail Sabri Yaakob hari ini berbuka puasa bersama menteri Kabinet, menteri besar, ketua menteri, timbalan menteri serta duta-duta asing di kediaman rasminya di Seri Perdana.Majlis yang dihadiri kira-kira 300 tetamu itu turut disertai isteri Perdana Menteri Datin Seri Muhaini Zainal Abidin dan pegawai tertinggi kerajaan. Antara yang hadir ialah Menteri Kanan Pertahanan Datuk Seri Hishammuddin Tun Hussein, Menteri Komunikasi dan Multimedia Tan Sri Annuar Musa, Menteri Kesihatan Khairy Jamaluddin dan Menteri Luar Datuk Seri Saifuddin Abdullah.Majlis itu turut diserikan dengan kehadiran 35 anak yatim dari Rumah Anak Yatim Raudhatul Al-Faeez di Gombak, Selangor dan Ismail Sabri turut meluangkan masa beramah mesra dan bergambar bersama mereka.Beliau kemudian menunaikan solat maghrib, isyak dan tarawih secara berjemaah.

(Datuk Seri Ismail Sabri beramah mesra dengan tetamu di Seri Perdana)


Ismail Sabri harap sambutan Songkran eratkan hubungan kekeluargaan, silaturahim

KUALA LUMPUR, 13 April- Sempena sambutan Hari Songkran, Perdana Menteri Datuk Seri Ismail Sabri Yaakob berharap seluruh masyarakat Siam dapat menggunakan perayaan itu bagi mengeratkan lagi hubungan kekeluargaan dan silaturahim dengan sahabat handai serta jiran tetangga yang berbilang bangsa.Menerusi catatan di Facebook beliau, Ismail Sabri berkata itu adalah asas kepada kesejahteraan yang menjadi tunjang kepada konsep Keluarga Malaysia.Beliau turut mengajak rakyat untuk sama-sama berdoa agar keadaan kembali pulih seperti sediakala bagi membolehkan perayaan Songkran dan perayaan lain dapat disambut dengan lebih meriah memandangkan negara kini masih berdepan dengan ancaman pandemik COVID-19. “Perayaan Songkran tahun ini disambut dalam suasana masyarakat masih perlu berhati-hati dengan ancaman pandemik COVID-19 yang telah menjejaskan kehidupan harian dan kegiatan ekonomi seluruh rakyat Malaysia serta penduduk dunia.“Semoga masyarakat Siam khasnya dan seluruh Keluarga Malaysia amnya terus berada dalam keadaan sihat sejahtera sepanjang masa. Selamat menyambut Perayaan Songkran 2022,” demikian menurut catatan itu.

Ismail Sabri berkata pemberian cuti tanpa rekod kepada penjawat awam berketurunan Siam sempena perayaan itu juga merupakan satu keistimewaan kepada mereka yang sama-sama berusaha untuk membangunkan negara. "Anggaplah keistimewaan ini sebagai pengiktirafan kepada masyarakat Siam yang menjadi sebahagian daripada rakyat pribumi negara ini," kata beliau.Songkran yang terkenal sebagai festival air adalah sambutan Tahun Baharu Thailand yang disambut selama tiga hari bermula 13 April setiap tahun.


Yusharifuddin Ketua Polis Daerah Kangar baharu

KANGAR, 13 April- Bekas Timbalan Ketua Jabatan Siasatan Jenayah Melaka ACP Yusharifuddin Mohd Yusop dilantik sebagai Ketua Polis Daerah Kangar yang baharu berkuatkuasa hari ini.Beliau menggantikan ACP Wari Kiew yang dinaikkan pangkat sebagai Ketua Jabatan Siasatan Jenayah Perlis.Ketua Polis Perlis Datuk Surina Saad berkata pihaknya mengucapkan tahniah atas pelantikan Yusharifuddin dan berharap beliau dapat memberi komitmen terbaik."Perlis merupakan sebuah negeri yang tenang namun saya harap beliau dapat menyesuaikan diri dan memberi komitmen terbaik khususnya buat Ibu Pejabat Polis Daerah (IPD) Kangar."Saya juga mengucapkan terima kasih kepada Wari (ACP Wari Kiew) kerana sentiasa bersama dalam mengharungi cabaran penugasan khususnya sepanjang norma baharu di daerah ini," katanya berucap pada Majlis Gerak Terima Tugas Ketua Polis Daerah Kangar di sini hari ini. Sementara itu, Yusharifuddin berkata beliau mempunyai tiga fokus utama iaitu meningkatkan integriti pegawai dan anggota IPD Kangar, membanteras aktiviti penyeludupan dan melumpuhkan aktiviti dadah di daerah berkenaan."Saya mohon kerjasama semua pihak agar dapat bersama-sama membantu dalam memberikan perkhidmatan terbaik. Tanggungjawab sebagai Ketua Polis Daerah amat besar dan insya-Allah saya akan teruskan legasi yang ditinggalkan sebelum ini," katanya.

Wari dalam ucapannya pula berkata sepanjang enam tahun bertugas di IPD Kangar, pelbagai cabaran ditempuhi khususnya sewaktu negara dilanda pandemik COVID-19 pada 2020 dan 2021.Beliau berkata ketika itu pihaknya perlu membuat keputusan yang cepat dan tepat demi memberi perkhidmatan terbaik kepada masyarakat."Pelbagai pengalaman telah saya peroleh sepanjang berkhidmat di IPD Kangar malah saya dan pasukan juga berjaya mengenal pasti aktiviti penyeludupan khususnya di Kuala Perlis hingga membawa kepada banyak tangkapan dan rampasan," katanya.